Ministarstvo državne uprave i lokalne samouprave | RUŽIĆ: MOGUĆNOST DA I OPŠTINE UNAPREDE KOMUNALNI RED\n7. juna 2019. RUŽIĆ: MOGUĆNOST DA I OPŠTINE UNAPREDE KOMUNALNI RED\nMinistar državne uprave i lokalne samouprave Branko Ružić izrazio zadovoljstvo što je vlada danas utvrdila Predlog zakona o komunalnoj miliciji.\nOn je istakao da su razlozi za donošenje zakona o komunalnoj miliciji potreba da se komunalna milicija obrazuje i u opštinama, kao i usaglašavanje sa Zakonom o izmenama i dopunama Zakona o policiji.\n„Važno je da i opštine imaju mogućnost da kroz Komunalnu miliciju unaprede komunalni red i da se na taj način građani osete još sigurnijim u svojoj zajednici“, rekao je Ružić ističući da je dosadašnji zakon bio namenjen samo gradovima.\nPreviđeni su i bolji kontrolni mehanizmi rada komunalne milicije i odgovornosti komunalnih milicionara, a biće unapređena i saradnja sa građanima.\nStupanjem na snagu Zakona o izmenama i dopunama Zakona o policiji (2018. godine) utvrđeno je da pravo na upotrebu naziva „Policija“, ima isključivo Ministarstvo unutrašnjih poslova i Ministarstvo odbrane. Takođe, ovim zakonom utvrđeno je da će se zakoni kojima su ustanovljeni organizacioni oblici koji u svom nazivu imaju reč „policija“, uskladiti sa ovim zakonom u roku od tri godine, od dana njegovog stupanja na snagu.\nU dosadašnjoj praksi se pokazalo da je potrebno uvesti nekoliko novih ovlašćenja komunalnoj miliciji kako bi na sveobuhvatan način vodilo računa o komunalnom redu. Tako je Predlogom zakona, pored dosadašnjih ovlašćenja, predviđeno i zaustavljanje i pregledanje vozila, a najčešći primeri zbog kojih će se koristiti ovo ovlašćenje su zbog neovlašćenog odvoženja ili istovara zemlje, šuta, otpada i drugog materijala čime se stvaraju deponije na javnim površinama, kontrola nelegalnih taksi vozila itd.\nTakođe, unapređena je kontrola i odgovornost komunalne milicije. Dodatno je pooštrena disciplinska odgovornost, predviđena je bezbednosna provera komunalnih milicionara i prilikom zasnivanja radnog odnosa ali i tokom rada, uvodi se mogućnost za službu unutrašnje kontrole komunalne milicije, a predviđena je i obaveza posebne obuke za komunalne milicionare za postupanje sa maloletnicima.


Vlada Republike Srbije je prihvatila Predlog zakona o lobiranju koji bi do kraja godine trebalo da stupi na snagu i obaveže, recimo, svakog funkcionera da izvesti Agenciju za borbu protiv korupcije o kontaktu s lobistom.\nJer funkcioneri će, u skladu sa zakonom, morati da prijave Agenciji za borbu protiv korupcije svaki kontakt sa lobistom, a lobisti će morati da se registruju u agenciji koja će imati njihov spisak. Agencija će doneti i kodeks lobiranja, što znači da je cilj donošenja ovog zakona da uticaj na nosioce javnih funkcija bude vidljiv i omeđen određenim pravilima, za razliku od dosadašnjeg lobiranja, koje postoji, ali se obavlja po nepisanim pravilima.\nPredsednik Društva lobista Srbije Nenad Vuković ističe da je samo donošenje zakona značajna činjenica za lobiste i lobiranje, mada ostaje dilema da li će Agencija za borbu protiv korupcije moći da preuzme toliki deo obaveza u vezi sa vođenjem registra lobista, njihovom edukacijom, popisom kontakata lobiranih i lobista.\n– Društvo lobista Srbije smatra da Predlog zakona nepotrebno deli lobiste na registrovane i neregistrovane. Neregistrovani će moći da se bave lobiranjem iako svoju aktivnost ne moraju da prijave, dok će registrovani lobisti morati da se registruju, edukuju i podnose odgovarajuće izveštaje Agenciji za borbu protiv korupcije.\nNa primedbu da će neregistrovani lobisti, prema tekstu zakona, delovati samo kao predstavnici svojih udruženja ili privrednih društava, a registrovani će moći da zastupaju bilo koju organizaciju, Nenad Vuković odgovara da će neregistrovani moći da zastupaju veoma široko shvaćena privredna društva, što znači da će i oni, faktički, delovati kao registrovani lobisti, ali bez obaveze prijavljivanja i sastavljanja izveštaja. Jedini pisani trag o kontaktu nosioca javne funkcije i neregistrovanog lobiste biće, tako, samo obavezni izveštaj funkcionera o svakom njegovom razgovoru sa (neregistrovanim ili registrovanim) lobistom.\nPitanje je i kako će u praksi biti prihvaćena obaveza svakog funkcionera da u roku od 15 dana izvesti Agenciju za borbu protiv korupcije o kontaktu sa lobistom. Funkcioneri institucija za koje se pretpostavlja da mogu biti pod velikim naletom lobista (Ministarstvo finansija, Ministarstvo trgovine...) verovatno će teško uspevati da sastave sve te izveštaje, a pogotovo se nameće pitanje kako će lobirano lice odgovoriti na zakonsku obavezu da lobisti u "blagovremenom roku" pruži podatke "u vezi sa predmetom lobiranja".\nOvakva rešenja upozoravaju na to da bi zakon mogao da bude "mrtvo slovo na papiru", na šta upozorava Krsmanović pominjući takva mađarska, crnogorska i makedonska iskustva. U ovim državama pomenuti propis je doživeo fijasko, ali se, s druge strane, u Sloveniji "solidno primenjuje".\nDa li Nenad Vuković očekuje da će u Srbiji posle donošenja zakona biti registrovan veliki broj lobista? Kaže da ih je u Sloveniji osamdesetak, ali da je u Crnoj Gori registrovan samo jedan. Nadam se da će ih kod nas biti onoliko koliko nam je potrebno, i na ekonomskom i na političkom planu, kaže Vuković, dok Duško Krsmanović naglašava da je zakon o lobiranju, po pravilu, samo nadgradnja čitavom sistemu propisa od značaja za borbu protiv korupcije. Ako osnovni zakoni iz ove oblasti ne funkcionišu, onda to teško možemo očekivati od Zakona o lobiranju kao leks specijalisa u oblasti borbe protiv korupcije, rekao je Krsmanović.\nIzvor: Vebsajt Politika, Branislav Radivojša, 19.08.2018.


Bold Brand O nama O kompaniji\nBold Brand je kompanija koja okuplja eksperte u oblastima brendiranja kako bi omogućila svojim klijentima da odgovore na najkompleksnije izazove koje postavljaju vodeći svetski brendovi. Naš cilj je da svojim klijentima obezbedimo konkurentsku prednost na tržištu koristeći sve potrebne elemente marketing miksa, bez obzira na tržišno okruženje.\nVizija Bold Brand-a je da svako lice koje učestvuje na slobodnom tržištu bude brend.\nMisija Bold Brand-a je da svojim klijentima stvori i pozicionira brend na tržištu ispred konkurenata.\nU realizaciji projekata Bold Brand koristi savremene modele menadžmenta što nam omogućava upotrebu najsavremenijih modela komunikacije kao i brzo i lako restrukturiranje prema potrebama specifičnih projekta. To znači da projektima naših klijenata pristupamo konsultantski i sa punom pažnjom angažujući pri tome eksperte za sve oblasti kojima realizacija projekta pripada.\nBold Brand ne delegira segmente brendiranja drugim agencijama kada god je to moguće, već organizuje sopstvanu produkciju za potrebe projekata. Time uspešno rešava probleme u oblastima grafičkog i industrijskog dizajna, web dizajna kao i sve probleme iz IT oblasti u funkciji brendiranja. Za sve oblasti za koje Bold Brand nije u mogućnosti da obavi u okviru sopstvene produkcije Bold Brand nudi usluge svojih partnera ili u saradnji sa klijentom posao delegira nekom od njihovih saradnika (tipično: štamparske usluge, web hosting i slično).\nBold Brand zahvaljujući svojoj fleksibilnosti posluje sa minimalnim administrativnim troškovima što ga izdvaja od konkurencije i omogućava mu da svoje usluge ponudi po nižoj ceni.


SAVEZ ZA SRBIJU U LUČANIMA: Ne dozvolimo da poklone „Milan Blagojević“ kao što su PKB – Balkanekspresrb.rs\nLideri Saveza za Srbiju su u punoj sali Doma kulture u Lučanima razgovarali sa građanima o boljim uslovima za poljoprivrednike, merama za ostanak mladih u tom mestu i o sudbini fabrike „Milan Blagojević“ koja, kako su istakli, ne sme doživeti sudbinu PKB-a.\nPredsednik Dveri Boško Obradović podsetio je da su prve žrtve ovog režima bili seljaci.\n„Seljacima su smanjene subvencije sa 14.000 na 4.000 dinara, povećana je cena dizel goriva, nema regresa za gorivo niti obećanog smanjenja cene goriva. Dragačevsko selo može prvo da se pobuni i pošalje poruku ovoj vlasti da je vrag odneo šalu i da ovako više ne može.“\nBorko Stefanović, predsednik Levice Srbije, poručio je da Savez za Srbiju neće dozvoliti da režim pokloni fabriku „Milan Blagojević“.\n„Mi trenutno imamo sistem koji želi da malina bude jeftinija od lista, da imamo najniže plate i penzije u Evropi i sve što vredi u Srbiji da se proda strancima za što manje para, ali da deo ide u njihov džep. Samo želim da ih podsetim da se ova fabrika ovde ne zove ’Aleksandar Vučić’, nego ‘Milan Blagojević’ i da nećemo dati da je poklone kao što su poklonili RTB Bor, Azotaru i PKB.“\nJedan od osnivača Saveza za Srbiju, Dragan Đilas, je naglasio da se Savez zalaže za to da se ne prodaju strateški važne fabrike kao što je „Milan Blagojević“.\n„Problem fabrike ‘Milan Blagojević’ je što će ona ući u program privatizacije i da tada kreće proces otpuštanja radnika i smanjivanje plata. Savez za Srbiju se zalaže za potpuno drugačiji sistem. Mi se zalažemo za suprotno – da se ne prodaju resursi ove zemlje, voda, rudna bogatstva i strateški važne fabrike kao što je to „Milan Blagojević“.“\n„Mi živimo u državi iz koje mladi odlaze zbog nezaposlenosti i zbog toga prvi put u istoriji Srbije imamo veći broj onih starijih od 60, nego mlađih od 18 godina.“\nPotpredsednik izvršnog odbora Narodne stranke Lazar Đurović rekao je da u medijima dominiraju sadržaji koji služe za zaglupljivanje naroda.\n„Mediji Vučiću služe da bi narod sistematski zaglupljivao. Kada ne igra Đoković ili kada nema sporta, na televiziji možemo da vidimo ili kako nam Vučić iskače iz svih ekrana ili vulgarne rijaliti programe.“\nPredsednik Zdrave Srbije Milan Stamatović je rekao da će aktuelni režim zaboraviti građane Lučana onog trenutka kada se izbori budu završili.\n„Njihov program za Lučane se svodi samo na to da Vučić osvoji više od 50 odsto glasova da bi rekli da u Srbiji ne postoji opozicija. To je njima važno, a to šta će se desiti vama, ovde u Lučanima, to njih ne zanima.“\nJanko Veselinović, predsednik Pokreta za preokret, naglasio je da građani Lučana imaju veoma važnu ulogu u zaustavljanju propadanja Srbije.\nPotpredsednik udruženog sindikata Sloga, Vladimir Radosavljević, naveo je da nijedna vlast do sada nije tako brutalno ponižavala i vređala svoje stanovnike kao što to sada radi Vučić(Press SZS).


Održano takmičenje „Mehaničar Godine“ u TRIO Servisu\nKompanija Euro 07 DOO, u saradnji sa korporacijom Federal Mogul, organizovala je takmičenje za najboljeg mehaničara ” Mehaničar godine” na području gradova Novi Sad i Beograd. Ova kompanija bavi se uvozom i distribucijom auto delova za preko 200 svetskih proizvođača i jedna je od najvećih uvoznika auto delova u Srbiji.\nEuro 07 odabrala je TRIO Servis Novi Sad, u konkurenciji više od 100 servisa u Novom Sadu, kao mesto gde će održati takmičenje mehaničara MEHANIČAR GODINE 2012.\nU polufinalnom takmičenju u našem servisu učesnici su se takmičili u brzoj izmeni delova na vozilu marke Fiat Punto. Cilj takmičenja je bio da se u što kraćem roku na vozilu izmene delovi kočionog sistema marke Ferodo (kočione pločice, kočioni disk) i delova trapa marke MOOG (viljuška). Takmičari su za propuste u radu, koji se ogledaju u ispuštenom alatu, delovima ili nepravilnoj montaži, dobijali kaznene sekunde.\nSudijska komisija je upisivala ostvarena vremena i kaznene sekunde u protokol takmičenja i na kraju objavila zvanične rezultate i proglasila pobednike.


Rekreacija "bistri" mozak\nAutor TANJUG\tUtorak, 29 Maj 2012 17:58\tFizičke vežbe utiču na to da se mozak razbistri, jer zahvaljujući tome krv brže struji i više kiseonika stiže do mozga, tvrde naučnici.\nFizičke vežbe utiču na to da se mozak razbistri, jer zahvaljujući tome krv brže struji i više kiseonika stiže do mozga, tvrde naučnici.\n"U proteklih nekoliko godina sakupljeni su podaci koji navode na zaključak da se dešavaju neurobološke promene, a radi se o mehanizmima koji su veoma specifični za mozak", kaže Dejvid Buči, vanredni profesor fiziologije i nauke o mozgu.\nNa osnovu svog istraživanja, Buči i njegovi saradnici došli su do nekoliko zaključaka da se uticaj vežbanja različito odražava na memoriju, kao i na mozak, u zavisnosti od toga da li je osoba adolescent ili odrasla.\nPronađen je gen koji određuje do kog stepena vežbanje ima pozitivan efekat, što može imati uticaj na potencijalnu primenu vežbanja kod psihičkih bolesti.\nBuči je počeo da proučava vezu između vežbanja i memorije, sa posebnim osvrtom na poremećaj nedostatka pažnje i hiperaktivnosti (ADHD), jedan od najčešćih psiholoških poremećaja u detinjstvu, jer se ne slaže da se taj poremećaj najčešće leči lekovima.\n"Ideja da se deci daje gomila psihostimulanata u ranom dobu je uznemirujuća"', upozorava Buči i dodaje da se ne zna kakve su dogoročne posledice davanja lekova u ranom dobu.\nRezultati jednog istraživanja kolega sa Univerziteta u Vermontu naveli su Bučija da počne da se bavi ADHD poremećajem.\nNa osnovu ispitivanja dece sa ADHD poremećajem u letnjim kampovima u Vermontu, otkriveno je da deca koja se bave individualnim ili kolektivnim sportovima bolje reaguju na intervencije u ponašanju od dece koja se ne bave fizičkim aktivnostima.\nIako nema sistematičnih empirijskih podataka, ova veza između vežbanja i promene ponašanja karakterističnog za ADHD poremećaj bila je dovoljno ubedljiva za Bučija.\nOvi zaključci, kao i interesovanje za oblasti učenja i memorije i njihove funkcije u mozgu, naveli su Bučija i tim studenata da pokrenu projekat naučnog ispitivanja potencijalne veze između vežbanja i funkcionisanja mozga.\nNa početku ispitivanja laboratorijski pacovi sa ponašanjem sličnim ADHD poremećaju su pokazali da vežbanje može da se smanji stepen takvog ponašanja.\nNaučnici su takođe otkrili da je vežbanje bilo blagotvornije za ženke nego za mužjake, slično tome kako različito utiče na dečake i devojčice sa ADHD poremećajem.\nBuči je ukazao da vežbanje tokom odrastanja, dok se mozak još razvija, menja mozak zajedno sa normalnim razvojnim promenama, što dovodi do toga mozak bude sposobniji za učenje i memoriju. + 8 + 8 Dodaj komentar\nINSTRUKCIJE IZ MATEMATIKE\tGel za nadogradnju noktiju\tPOVOLJNE CIJENE SMJEŠTAJA U MOTELU LAGUNA BRČKO\tSuncanje u solarijumima\t.::: Online :::.\n0 član/ova i 209 gost/iju online | Prikaži sve


Evidencija radnog vremena za sva preduzeća. Unapredite Vaše poslovanje\nBrošura sistema EVIDENCIJA RADNOG VREMENA\nSistemi evidencije radnog vremena obezbeđuju precizne podatke radnicima i poslodavcima o radnom angažovanju zaposlenih. Ovi sistemi, zahvaljujući svojim grafičkim i tabelarnim izveštajima, omogućuju kadrovskim službama i menadžmentu jasan uvid u angažovanje radnika na poslu. Ovo uključuje kašnjenja na posao, prekovremeni rad, rad na terenu, korišćenje pauze za topli obrok i mnoge druge aktivnosti zaposlenih.\nEvidencija radnog vremena i kontrola pristupa povećavaju efikasnost poslovanja i unapređuju sigurnost objekata. Vremensko i prostorno ograničenje ulazaka u određene objekte i prostorije kompanije, direktno utiču na bezbednost unutar kompanije i bolju kontrolu kretanja zaposlenih. Bazirajući hardver na beskontaktnim čitačima i karticama, odnosno tagovima, beleženje vremena dolaska i odlaska s posla je precizno i sigurno, a softverska komponenta, oličena u vidu više različitih aplikacija, izrađenih u skladu sa potrebama korisnika, je pouzdana i jednostavna za upotrebu.\nIP kamere integrisane u sisteme evidencije radnog vremena i kontrole pristupa, beleže sliku svakog zaposlenog prilikom ulaska ili izlaska. Time je eliminisana mogućnost zloupotrebe tuđe kartice, kao i evidentiranje više kartica od strane jednog lica, kao čin kolegijalnosti (tzv. “buddy punch in”). Sistem za evidenciju radnog vremena podeljen je u sledeće kategorije:\nMala preduzeća Srednja preduzeća Velika preduzeća Softver za evidenciju radnog vremena.


Nesreća u Fukušimi je mnogo gora nego što ste mislili | WebTribune\nHome IZA OGLEDALA Nesreća u Fukušimi je mnogo gora nego što ste mislili\nKatastrofa u nuklearnoj elektrani Daiči u Fukušimi je ostala zapažena kao najgora nuklearna katastrofa u istoriji iako vlasti i mediji nisu preneli sve informacije o razmerama štete.\nPrema zvaničnim izveštajima, nakon nesreće je prikupljeno 9.000.000 kubnih metara radioaktivnog otpada, odnosno oko 270 miliona kartonskih kutija.\nMeđutim, prema novijim procenama, izgleda da ima još oko 13.000.000 kubnih metara radioaktivnog otpada.\nNaravno, to nije sve. Navodi se da je dekontaminirana površina tek do negde 10-20 metara izvan puteva. Da ne pominjemo da oblasti duž 150 kilometara dugog planinskog masiva i duž obale oko Fukušime uopšte nisu očišćene. Kao posledica toga, dekontaminirana površina bi ponovo mogla da postane kontaminirana nanosima sa planina.\nOno što je naročito zabrinjavajuće jeste gde se čuvaju ti silni milioni kubnih metara radioaktivnog otpada? Šta će se desiti ukoliko se taj otpad oslobodi na bilo koji način?\nNavodi se da su vreće sa radioaktivnim otpadom trenutno razmeštene na oko 115.000 lokacija u Fukušimi i da će uskoro biti premeštene u privremene ustanove u gradovima koji su bliži oštećenoj nuklearnoj elektrani.\nSama pomisao na 115.000 lokacija koje sadrže tone i tone radioaktivnog otpada je sama po sebi noćna mora, a kamoli još i njihov transport.\nPrema izvorima japanskih vlasti i industrijskim izvorima, čišćenje i dekontaminacija reaktora će potrajati najmanje 40 godina i koštaće oko 250 milijardi dolara pod uslovom da ništa ne krene naopako.\nDa li znate da će Olimpijske igre 2020. godine da se održe u Japanu iako se ne vidi kraj katastrofi iz Fukušime?\nJapan Times je krajem oktobra 2015. godine naveo: „Ekstremno visoki nivoi zračenja i nemogućnost prikupljanja informacija o nuklearnom jezgru otežavaju planiranu deaktivaciju reaktora elektrane“.\nIpak, u toku su pripreme za uklanjanje nuklearnog jezgra koje bi trebalo da započne 2021. godine. Navodi se da je najveći problem to što ne znaju šta se dešava u reaktorima i što nijedna kamera to ne može da snimi jer se raspadne od visokog nivoa zračenja.\nDakle, inženjeri još uvek nisu sigurni kako će tačno ukloniti istopljeno nuklearno jezgro. Oni ne znaju čak ni šta će se dogoditi ako ono probije beton i završi u Zemlji. Smatra se da bi u tom slučaju smrtonosni izotopi počeli nekontrolisano da se šire i da zagađuju zemlju i vodu iz okruženja.\nPotpuno je neverovatno da će Olimpijske igre da se održavaju blizu ovog regiona 2020. godine.\nSledeće što se dovodi u pitanje jeste zdravlje radnika koji obavljaju dekontaminaciju i ostali prljavi posao. Zvanični podaci upućuju na to da im ništa ne fali, dok se u alternativnim medijima ipak pojavljuju naslovi poput „Prvi radnik iz Fukušime dijagnostikovan s rakom koji je povezan sa zračenjem“. Ta vest se pojavila 20. oktobra 2015. godine.\nNovinari poput Mako Ošidori tvrde da se japanski novinari boje vlasti i prave istine i da je iznenađena što ljudi u Evropi veruju da je Japan demokratska i slobodna država.\nPrema njenim rečima, japanska vlada namerno prikriva smrti radnika iz Fukušime, a kaže i da su vladini agenti počeli da je prate kada je počela da istražuje neprijavljene smrti.\nOna kaže da ima radnika koji su dali otkaz nakon što su bili izloženi ogromnom zračenju od oko 50-70 Siverta, te da su oni umrli već nakon mesec dana, iako se njihove smrti nigde nisu pomenule.\nMako kaže da se prehrambeni proizvodi u Fukušimi baš i ne prodaju najbolje jer mnogi sumnjaju da su kontaminirani. Trenutno se u tim proizvodima meri samo količina cezijuma, ali ne i stroncijuma-90, niti plutonijuma.\nMako je čak rekla i da je saznala da se njeno ime nalazi na crnoj listi od jednog uljeza u vlasti. Nije ni čudo što se japanski novinari plaše da izveštavaju o pravoj istini.


Vučić:Srbija će biti jos snažnije na evropskom putu – Studio B\nVučić:Srbija će biti jos snažnije na evropskom putu\nVučić:Srbija će biti jos snažnije na evropskom putu tanjug\nObjavljeno: 06.05.2022. 18:37 Izmenjeno: 15.05.2022. 11:53\nVučić je kazao da će Srbija nastaviti evrospki put uprkos tome što je to danas nepopularno u Srbiji\nPredsednik Srbije Aleksandar Vučić poručio je da će Srbija, uprkos brojevima iz istraživanja o raspoleženju građana prema EU ,nastaviti evropski put i biti snažnije na evropskom putu.\nVučić je, u obraćanju građanima kako je naveo, u trenucima koji su od velikog značaja za našu zemlju, naveo da je od posebnog interesa za građane da čuju sve informacije o svemu što je država činila u prethodnom periodu, šta nas očekuje, o našim potezima, odlukama i kako i na koji način bi trebalo da se postavimo prema određenim piatnjima u budućnosti.\nPrva tačka njegovog izlaganja, koje je podeljeno, kako je kazao u deset tačaka, bila je evropski put.\nPodsetio je da je prema poslednjim istraživanjima javnog mnjenja, koja su nedvomislena jer ih je uradila profesionalna agencija IPSOS po prvi put imamo jasnu većinu građana koji su protiv ulaska u EU – 44 odsto, a svega 35 odsto za članstvo.\n„Kao predsednik Srbije, a verujem da će biti politika Srbije, nije naš posao da podizalim javnom mnjenju. Naše je da čujemo i razumemo šta pokazuju istraživanja i šta moramo da radimo. Moja poruka svima je da će Srbija biti snažnije na evropskom putu uprkos svim brojevima“, naglasio je on.\nVučić je podsetio da se Srbija u prethodnih 10 godina suočila sa brojnim krizama.\n„Logično, 10 godina nije mali period, a ne zaboravite da smo bili suočeni pre svega sa katasrrofalnom krizom, da je na računu države tada bilo oko 60 miliona evra, što je manje od onoga što su pojedini tajkuni imali u svojim slamaricama, da smo morali da provodimo mere fiskalne konsolidacije, da smo bili suočeni sa najtežim poplavama, sa najtežom migrantskom krizom gde je prošlo milion ljudi kroz Srbiju i trebalo je obezbediti stabilnost i sigurnost“, objasnio je on.\nVučić je skrrenuo pažnju da obično zaboravimo kada to prođe, da smo bili suočeni i sa korona virusom dve godine, a i dalje imamo probleme sa tom opakom bolešću, da u naše vreme prisustvujemo, da li će ga neko zvati Trećim svetskim ratom, a nesumnjivo svetskom, a ne regionalnom ili lokalnom sukobu kao bi neki želeli da ga predstave.\nOd kada je Kurti na vlasti imamo za čak 50 odsto uvećan broj incidenata i napada na Srbe na KiM i bilo ih 128 tokom 2020., suočeni sa neprimerenim pritiscima i ocenama svega što se zbiva za KiM, svakodnevnim kršenjim međunarodnog prava.\nOd posebnom interesa za građane je da čuju sve informacije šta smo činili u prethodnom periodu i šta nas očekuje i o tome kako i na koji način bi trebalo da se postavimo u budućnosti.\nPrema istraživanjima IPSOS, prvi put imamo manje građana koji su opredeljeni za Evropsku uniju, 44 odsto je protiv, dok 35 odsto podržava ulazak, ali naš posao je da radimo što je najbolje za Srbiju, zato je moja poruka da će Srbija biti snažnija na evropskom putu.\nRazumem zašto je deo ljudi ljut na EU, ali građani moraju da znaju šta mi sve radimo sa EU i želim da im ukažem na to da je ono što je pravedeno važno, ali u međunarodnim odnosima ne postoji ljubav, pravda, mi moramo da vodimo računan o našim interesima.\nDijalog Beograda i Prištine ne postoji, i ovaj pokušaj dijaloga u Berlinu bio je samo pokušaj, jer oni (Priština) suštinski ne žele dijalog, da imate u vidu sa kim imamo posla, cela politika se svela na to da bi mnogi da glume lokalnog i regionalnog Zelenskog, a da im niko ništ ane radi.\nPutin se pozvao na odluku Međunarodnog suda pravde o Kosovu želeći da zaštiti ruske interese, našao je pravno politički osnov za upad u Ukrajinu,ali to ne znači da će Rusija priznati Kosovo, neće, ali će Srbija biti pod velikim pritiskom da prizna Kosovo da Putin ne bi mogao da koristi argumentaciju Kosova za događaje u Ukrajini.\nViše nema reči o ZSO, Albanci kažu da je Briselski sporazum potpisao neko pre njih, međunarodni predstavnici kažu da se mora ispuniti potpisano, a u suštini ono što je srž tog sporazuma neće ni da razgovaraju i to je slučaj već mesecima i godinama.\nEU najveći ekonomski partner, borimo se za svoje interese\nPredsednik Aleksandar Vučić je, obrazlažući razloge zbog kojih će Srbija snažnije biti na evropskom putu, istakao je da najveći deo inveticija u Srbiji iz EU, uz ogroman nivo trgovinske razmene za Unijom i njenim čalnicama, dodajući da iako se čini da se neretko suočavamo sa nepravdom, u međunarodnim odnosima nema ljubavi, a pravde još manje.\nVučić je, u obraćanju javnosti, izneo podatak da je trgovinska razmena Srbije sa EU oko 60,2 odsto, odnosno oko 30,8 milijardi evra, ukupno, pri čemu je samo trgovinska razmena sa jednom članicom, Nemačkom na nivou od 13 procenata.\nTakođe, podsetio je da je 300.000 ljudi u Srbiji direktno ili indirektno zaposleno u kompanijama, ili uslužnim i finansijskim centrma koji pripadaju zemljama članicama EU.\nIstovremeno, najveći deo investicija u Srbiju, dolazi iz EU – prošle godine 1,93 milijarde evra, a pretprošle 1,84 milijardi evra, što je, kako je rekao, više nego što su imale mnoge zemlje iz EU, poput Bugarske ili Hrvatske, ili je na tom nivou.\n“Kažem ovo zato što razumem zašto je deo ljudi ljut. Ljuti su jer EU doživljavaju kao nekoga ko svakog dana vrši pritisak zbog KiM ili po pitanju sankcija (Rusiji), pa ponekad ne želimo da vidimo racionalne argumente”, primetio je predsednik Srbije.\nKonstatovao je da tome doprinosi i to što u Srbiji vest o izgradnji autoputa kroz Toplicu, od Niša do Prištine i Gračanice, koji država rad sa EU, traje pola dana, a vest o pruzi Beograd – Niš, pa do Preševa ili Dimitrovgrada, projektu na kojem je, takođe, EU partner, mozda jedan dan, iako to, kaže, rešava višedecenijske probleme u tom delu zemlje.\n“Osetio sam i na svojoj koži, dobio sam hiljade poruka pred obraćanje šta i kako da kažem, jer svaki Srbin bolje od mene zna kakva bi politika Srbije trebalo da bude, jer su oni bili na svim sastanica, a ne ja… To je prirodno, da više verujemo emocijama, nego li brojevima i činjenicama”, rekao je Vučić.\nTačno je, ističe, da se neretko suočavamo sa stvarima koje nisu uvek pravedne, ali u međunarodnim odnosima ne postoji ljubav, a pravde – još manje.\n“Moramo da vodimo računa o našim interesima, našoj i budućnosti naše dece”, poručio je predsednik Srbije.\nVučić je izrazio uverenje da će se nastaviti sa reformama, dodajući da je dobra vest da su Reporteri bez granica bolje ocenili stanje u Srbiji, jer je važno da se nastavi sa pozitivnim pomacima, u reformi vladavine prava, uspostavljanju nezavisnog pravosuđa, samostalnog tužilaštva, uspostavljanju jasnijih i boljih demokratskih pravila igre i većem poštovanju na političkoj sceni.\n“Zato je moja poruka danas da je Srbija na EU putu, sažnije nego ranije ćemo ići tim putem i boriti se za mesto Srbije u porodici evropskih naroda”, rekao je Vučić.\nAlbanci svakodnevno provociraju da bi izazvali reakciju Srba i baš ih briga za sve što krše sporazum, odgovora nema, oni nikome ne odgovaraju, imamo dokumentaciju svih kršenja međunarodnog javnog prava dnevno, ali šta da kažemo po pitanju KiM jer su svi drugi na drugoj strani.\nOd večeras u 20 sati cena nafte i benzina idu u rikverc uprkos tome što je nafta skocila u svetu.\nSutra cene nafte i benzina biće za 10 dinara niže u odnosu na ovu nedelju, a trebalo je da budu više, ne smeju da pređu 197, odnosno 202 dinara.\nAko Albanci prekrše Vašingtonski sporazum naš odgovor ce biti mnogo snažniji.. onda krecemo u dalji i ubrzani rad na povlacenju priznanja nezavisnosti Kosova.\nZbog interesa Rusije u Ukrajini,Srbija je pod velikim pritiskom\nPredsednik Srbije Aleksnadr Vučić je rekao da iz zapadnih zemalja gotovo niko ne govori o normalizaciji odnosa sa Prištinom, već isključivo o međusobnoj prizanju, kako bi predsrdniku Rusije Vladimiru Putinu izbili argumete o priznanju DNR i LND u Ukrajini.\n„Putin se, želecći da zaštiti ruške interese, našao političko-pravni osnov da upadne u Ukrajinu presedanom koji su zapadne zemlje počinile na teritoriji Srbije nakon odluke Međunarodnog suda pravde u Hagu da proglašnje nezavisnosti Kosova nije protivno međunarodnom pravu“, rekao je Vučić u obraćanju javnost.\n„Putin će reći Zapadu da je sproveo akciju u Ukrajini da bi sprečio genocid ili humanitrnu katastrofu i da je na Krimu sproveden referendum, za razliku od Kosova i pošto oni razumeju da ta argunentaicje nije slaba, a niko od njih nije vodio računa o Srbiji, dolazimo u najveći problem, jer će ceo Zapad tražiti od Srbije da brzo ide ka prizanju Kosova, da bi rekli Rusiji da to nije isti slučaj, i da onda ne bi postojao pravni presedan“ rekao je Vučić.\nTo ne znači da će Rusija priznati Kosovo,dodao je.Nneće, ali će Srbija biti pod velikim pritiskom da prizna Kosovo da Putin ne bi mogao da koristi argumentaciju Kosova za događaje u Ukrajini.\n„Zato ćemo se nalaziti pod najvećim pritiscima sada“ upozorio je on i naglasio je da će zato tema Kosova biti najdominantija\nza nas u narednom periodu.\nPreneo je da su mu gotovo svi zapadni lideri s kojima je razgovarao u poslednjih mesec dana tražili isključivo međusobno prizanje .\nNova energetska politika, moderno obrazovanje,…\nPredsednik Srbije Aleksandar Vučić istakao je da je jedan od ključnih reformskih zadataka pred Srbijom nova energetska politika.\nUkazao je da je predviđena i potpuna promena paradigme u obrazovanju i nauci. Prema njegovim rečima moraće da se menja sistem nastave, uvede profesionalni odnos prema nastavi, đacima i studentima, i da je želja da imamo najbolje svetske škole.\nNaglasio je, pominjući privatne škole i univerzitete, da, ako treba da uzimamo skupe franšize, nije problem, kako nam ne bi služile te ustanove samo za dobijanje diploma, a onda kada ih završe niko ništa ne zna.\nNajavio je i modernije i bolje zdravstvo, na čemu se, kako je rekao, radi zajedno sa jednom zapadnom kompanijom.\n„Posle kardiovaskularnih bolesti najviše ljudi gubimo od karcinoma, oko 24-25 odsto. Želimo da napravimo u toj oblasti centar koji bi bio među tri najveća u celoj Evropi“, istakao je on.\nVučić je izrazio uverenje da će u narednom godinama to biti ostvareno.\nPreneo je da se krenulo u velike reforme, zajedno sa Dancima, na reformi hitne pomoći, bazirane na skandinavskom modelu.\n„Važno je da odgovor bude u roku od osam minuta, gde god da se nalazite u Srbiji. Imaćemo i najmodernija vozila, obučene paramedike. Želim da napravimo najefikasniji sistem kako funkcioniše u Evropi“, objasnio je on.\nBiće veće plate i penzije, penzije moraju da prate plate\nPredsednik Aleksandar Vučić najavio je da će, ukoliko ne bude većih problema u narednom periodu, biti povećanja plata i penzija, dodajući da će od Međunarodnog monetarnog fonda (MMF) i Svetske banke tražiti “pomeranje” švajcarske formule za izračunavanje penzije u kriznim vremenima.\n“Nećemo menjati švajcarsku formulu, ali tražićemo od MMF-a i Svetske banke značajno pomeranje švajcarske formule u kriznim vremenima, u naredne dve godine, da bismo penzionerima mogli da pomognemo da povećanje penzija u potpunosti prati povećanje plata”, rekao je Vučić u obraćanju javnosti.\n“Ali će penzije morati da prate plate, da ne bi penzioneri bili zakinuti”, rekao je Vučić.\nIćićemo na značajno pomeranje tzv. švajcarske formule da bi penzije u potpunosti pratile rast plata, jer će drugačije penzioneri uvek biti zakinuti i značajno ćemo ići u povećanje penzija\nObaveznim služenjem vojnog roka vratili bismo život u kasarne, vratili život i u gradove u kojima su kasarne, pospešili bismo siromašnije sredine, mislim da je dobar predlog, a na nadležnima i parlamentu je da to prihvati posle argumentovane i ozbiljne rasprave.\nPredsednik Aleksadnar Vučić predložio je vraćanje obaveznog služenja vojnog roka, koji bi trajao 90 dana, o čemu će odluku na kraju doneti parlament, posle široke javne rasprave.\nSrbija je vojno neutralno i ostaće vojno neutralno, svuda oko nas su NATO zemlje, moj predlog je da se razmišlja o uvođenju obaveznog roka 90 dana, a na nadležnima je da nam pokažu računicu.\nSrbija neće gaziti i gasiti svoja prijateljstva na Istoku i ne interesuje me sila pritiska koji dolaze, pred svakim sam u stanju da ponovim ono što je politika Srbije, ma koliko to teško bilo, naš strateški put je put u Evropu, ako nismo u stanju da razumemo kažite šta je alternativa.\nVlada da spremi dodatne mere podsticaja rađanja\nPredsednik Aleksandar Vučić najavio je u obracćaju naciji da će Vladi Srbije predložiti da su sledećem budžetu pripremi dodatne mere za podsticanje nataliteta.\n„Predložiću dodatne mere za dalji podsticaj porodicama s decom, posebno samohranim majkama, jer sve ovo što radimo nema nikakvog smisla ako nema ko da nas nasledi“, rekao je predsednik Srbije.\nOn je rekao da podsticajna mera pomoći kupovine stanova za porodice s decom ne ide baš sjajno, jer je samo jedno rešenje doneto u Somboru, a da se o još devet zahteva odlučuje.\n„Zato molim žene da nam se jave da dobiju do 20.000 evra, jer imamo prazne stanove za vojsku i policiju i moj predlog Ani Brnabić će biti da ih damo po ceni od 400 evra, 350 evra ili po 300 evra po kvadratu damo sirotinji i radnicima. Ima 1.800 stanova, da damo ljudima u manjim mestima koji stvarno nemaju gde da žive“, istakao je Vučić.\nDodao je da će država nastojati da im pomogne dugoročnim kreditima ako ne budu imali novca, ni po toj niskoj ceni da ih kupe.\n„Da nam ne zjapi prazno, jer zbog porasta standarda nemamo veći, nego manji natalitet. Tamo gde možemo da pomognemo da Vlada za sledeći budžet pripremi dodatne mere za dalji podsticaj porodicama s decom, posebno samohranim majkama, jer sve ovo što radimo nikakvog smisla nema, ako nema ko da nas nasledi“, zaključio je Vučić.


Zastave Srbije i Kosova, Foto: AP\nSamo četiri odsto građana Srbije smatra Kosovo najvažnijim pitanjem, dok većinu najviše tište, prije svega, ekonomski problemi, pokazalo je istraživanje koje je sprovedeno uz podršku Fondacije za otvoreno društvo.\nGrađani su svjesni da Srbija nema moći na Kosovu i Metohiji i većina njih kao realnu budućnost vidi nezavisnost Kosova dok kao najbolje rješenje vide suštinsku autonomiju u okviru Srbije.\nPredstavljajući rezultate istraživanja, predstavnik Ipsos stratedžik marketinga Srdjan Bogosavljević kazao je da gradjani nemaju čvrste i konzistentne stavove o Kosovu i Metohiji, već da na njih utiču pojedinačni dogadjaji i emocije, ali i stavovi okoline.\nPredstavljajući rezultate, on je naveo da po petina ispitanika vjeruje da će Kosovo postati nezavisno u budućnosti, odnosno da će se trenutno stanje održati, dok 11 odsto ispitanika smatra da je najbolje rešenje ostanak Kosova u sastavu Srbije kao suštinske autonomije, iako ne znaju šta ona podrazumijeva.\nUpitani da li Srbija treba da se drži procesa eurointegracija po cijenu priznanja nezavisnosti Kosova, 42 odsto ispitanika je navelo da je Kosovo izgubljeno i da se treba fokusirati na eurointegracije dok 36 odsto ispitanika smatra da Srbija nema nikakve koristi od EU i da ne treba da pravi kompromise po pitanju Kosova.\nIstraživanje je pokazalo i da 40 odsto građana smatra da bi priznanje nezavisnosti Kosova vodilo daljem rasparčavanju Srbije ali i da je za dijve trećine gradjana, ako bi Kosovo ostalo u sastavu Srbije, neprihvatljivo da predstavnici Albanaca budu na visokim državnim funkcijama.\nUpitan kako bi se građani izjasnili na eventualnom referendumu o rješenju statusa Kosova i Metohije, Bogosavljević je kazao da u slučaju da referendumsko pitanje bude jasno i precizno definisano, ne postoji podrška da Srbija prizna nezavisnost Kosova.\nIzvršna direktorka Fondacije za otvoreno društvo Jadranka Jelinčić ocijenila je da građanima nedostaje mnogo podataka na osnovu kojih bi mogli da zauzmu konzistentan stav o rješenju statusa Kosova i Metohije.\nPprema njenim riječima, ispitanici ne znaju koliko Kosovo i Metohija koštaju Srbiju, kako i koliko se može zaraditi od resursa na Kosovu, niti kako žive Srbi na toj teritoriji, posebno većina južno od Ibra.\n"Ono što vidimo kroz ta istraživanja je da postoji mnogo stabilnija nestabilnost u stavovima gradjana nego bilo šta drugo,” kaže Bogosavljević dodajući da nedostaje ozbiljna i argumentovana rasprava o mogućim rješenjima statusa Kosova i Metohije.


5 "ubica biznisa" u Crnoj Gori | Ekonomist\nby Redakcija - 07/02/2016 0\nU Crnoj Gori još uvijek ne može da se govori o poslovnom ambijentu koji je podsticajan s aspekta razvoja i održivosti biznisa.\nPokazatelji manjeg poboljšanja odnose se na procjenu privrednih subjekata o određenom poboljšanju koje se desilo po pitanju uslova kreditiranja i pristupa finansijama, kao i stanja obrazovnog sistema u odnosu na potrebe tržišta rada. S druge strane, poslovni ambijent prošle godine karakterisale su i izvjesne negativne promjene koje su rezultirale ocjenom o nešto lošijem stanju u regulatornom okviru korupciji i sivoj ekonomiji.\nKako je istakla generalni sekretar UPCG Suzana Radulović, rezultati istraživanja jasno pokazuju da još uvijek ne može da se govori o poslovnom ambijentu koji je podsticajan s aspekta razvoja i održivosti biznisa u Crnoj Gori.\n“U prilog očekivanim, a prije svega neophodnim promjenama koje će omogućiti konkurentnost privrednih subjekata, UPCG će uskoro objaviti nove pozicione dokumente. Nakon regulatornog okvira i neformalne ekonomije, obradićemo teme pristupa finansijskim sredstvima, korupcije i nesklada između obrazovnog sistema i potreba tržišta rada. Namjera nam je da uočene barijere dodatno analiziramo, objasnimo uzroke njihovog nastanka, a zatim ponudimo preporuke za njihovo eliminisanje. Pozivam privrednike da se aktivno uključe u kampanju “Bez barijera. Da posao ne stoji!” otvoreno ukažu na probleme s kojima se svakodnevno srijeću u svom radu i predlože moguće rješenja”, poručila je ona.\nPrema riječima Jelene Mrdak, menadžerke projekta Programa Ujedinjenih nacija za razvoj (UNDP) u Crnoj Gori, prva faza kampanje se završava u martu, kada će se sumirati identifikovane barijere, pripremiti prijedlozi za reformu i poslati na razmatranje Savjetu za unaprjeđenje poslovnog ambijenta, regulatornih i strukturnih reformi.\n“Nakon sednice i zaključaka Saveta, prijedlozi se šalju Vladi Crne Gore. Savet i Vlada će u okvirima svojih nadležnosti preporučiti realizaciju adekvatnih mjera. Krajnji cilj projekta je da Vlada, jedinice lokalne samouprave i druge nadležne institucije preduzmu konkretne korake koji će, gdje je to moguće, eliminisati uočene nedostatke u regulativi i administrativnim procedurama”, pojasnila je ona.\nOznake biznis barijere Breaking Crna Gora


Rezultati Uživo 7\n20 0:14 0\n20.09.2021 21:47 Živko Radivojević\nRezultati 16. kola: Kozara (Novi Beograd) – Lasta (Beograd) 16:6 (162:107), Altina (Beograd) – Novi Beograd 5:17 (117:178), Vojvodina (Novi Sad) – Sirig 14:8 (151:132), Ravangrad (Sombor) – Sombor 14:8 (157:120) i Dinara (Zemun) – Zele (Zemun) 12:10 (135:139). Tabela: 1. Novi Beograd (247:105) 42, 2. Sombor (211:141) 33, 3. Zele (202:150) 33, 4. Dinara (202:150) 27, 5. Ravangrad (178:174)...\n20.09.2021 20:32 V. Jankov\nPribojavali su se Bečejci okršaja sa Vrščanima, koji imaju ove sezone bolji učinak u gostima nego kod kuće, ali su se, ipak, nadali da će sačuvati nepobedivost na domaćem terenu ove godine. Međutim, nada je splasla pred početak utakmice, kada se videlo da ne mogu da računaju na „udarne igle“, vodećeg golgetera Miloša Savanovća i Kostu Dražića. Prvi je izostao zbog povrede, a drugi je imao...\n20.09.2021 19:05 Ašković\nU Prvoj ligi Srbije u sredu je na programu osmo vanredno kolo, tačnije biće odigrana polovina jesenje sezone. Pravo vreme za svođenje računa i učinka klubova u dosadašnjem toku prvenstva. Novajlija Mladost GAT bacila je sve rivale u zasenak, i više nisu prijatno iznenađenje, već ozbiljan kandidat za najviši plasman. Podatak da su jedini bez poraza, i sa jednim primljenim golom dovoljno...\n20.09.2021 18:48 n.t.\nNovi Sad i odbojkaški klub Vojvodina će od petka do nedelje biti domaćini još jednog humanitarnog turnira. U goste ovoga puta dolaze ekipe francuskog Pariz Volej-a, učesnik lige šampiona Fridrihshafen, kao i grčki PAOK. Tribine novosadskog SPENS-a će konačno biti otvorene za publiku (naravno, uz poštovanje svih propisanih mera), a cena ulaznice je simboličnih 100 dinara. Sav prikupljeni...\n20.09.2021 18:05 FK Čukarički\nPoslednjeg dana prelaznog roka Čukarički je vratio još jednog srpskog igrača iz inostranstva. Brđane je pojačao Kristijan Belić, koji je na Banovo brdo stigao iz Olimpijakosa, ugovor je potpisao na tri godine. Belić je rođen 25. marta u belgijskom Sent Trudenu, igra na poziciji defanzivnog veziste, a bio je član selekcije Srbije do 17, 18 i 19 godina. U Srbiji je karijeru počeo u OFK...\n20.09.2021 17:29 Stevan Davidović\nKumančani čuvaju prvo mesto\nKomšijski derbi MFL Kikinda-Žitište, između novobečejskog Jedinstva i 2. oktobra iz Kumana, koji je održan tačno posle 30 godina, privukao je veliku pažnju ljubitelja fudbala, posebno iz Kumana. To je doprinelo da se fudbaleri „2. oktobra“ osećaju kao kod kuće, što su i potvrdili trećom uzastopnom pobedom (2:4), kojom su sačuvali vodeću poziciju. Prvi gol gostiju ide na dušu golmana Rajtarova,...\n20.09.2021 16:36 sportdc.net\nKo je smisao života tražio, kao što je to činio veliki rukometni majstor i čuveni doktor medicinskih nauka Jerolim Jerko Karadža, on ga je i našao, tako da su mu snovi i java postali svojevrsna umetnost lepote, zadovoljstva i radosti velikih dostignuća. Kao rukometaš proglašen je za najboljeg pivotmena planete 20. veka, a kao naučnik bio je deo tima nominovanog za Nobelovu nagradu. Nebesa su,...\n20.09.2021 16:23 V. Jankov\nVojvodina iz Bačkog Gradišta uknjižila prvi poraz\nUzalud su Gradištanci bili bolji rival, imali više loptu u posedu, stvarali šanse, kad su se sa gostovanja u Pačiru vratili poraženi. Bačka je slavila rezultatom 2:1 (0:1), a Voša je morala da se pomiri sa prvim porazom u aktuelnoj sezoni vojvođanskog „severa“, što je koštalo pada na tabeli. Sada su sedmi sa devet bodova. A da su pobedili, bili bi bodovno poravnati sa vodećim tandemom Stanišić...\n20.09.2021 14:56 Ašković\nSamo nešto više od tri dana nakon pobede na svom terenu protiv Kolubare (3:1), Metalcu sledi nov prvenstveni izazov s vrlo teškim protivnikom. Vanredno kolo utorkom milanovčane vodi u Niš, gde ih čeka Radnički, koji sa utakmicom više ima i bod više od plavih, devet. Kako je rekao šef stručnog štaba Metalca, Žarko Lazetić, Čair je uvek vruć teren, prema Nišlijama uvek gaji veliko poštovanje jer...\n20.09.2021 13:39 Stevan Davidović\nU 6. kolu PFL Zrenjanin u Novom Miloševu, viđen je zanimljiv susret, u kojem je sve rešeno u prvih 11 minuta. Prvi je u metu pogodio Dejan Vijoglavin, posle lepe akcije sa leve strane, da bi samo dva minuta kasnije, posle centaršuta, u želji da izbije loptu, Prpa zatresao sopstvenu mrežu. Bio je to novi šok za goste iz Srpske Crnje, što već u sledećem napadu koristi brzonogi Denis Stojkov za...\n16:06 Radnički dočekuje Nais\n15:35 Najava druge runde FA kupa\n14:57 Žižićev debi u Superligi: Idemo sad utakmicu po utakmicu\n10:18 Odbojkaši Bečeja pred gostovanje u Prokuplju\n09:46 Srbija osvojila bronzanu medalju na Esports Games turniru u Kijevu\n09:45 SteelSeries osvežio izdanja svojih Aerox esports miševa\n08:31 Mali fudbal u Rumi: Petar Stolić nastavlja svoju misiju


Opozicija najavu o spajanju izbora 2022. na tri nivoa vidi kao znak krize vlasti - Politika - Dnevni list Danas\nPočetna » Politika » Opozicija najavu o spajanju izbora 2022. na tri nivoa vidi kao znak krize vlasti\nĐilas čestitao građanima pobedu bojkota\nSpajanje vanrednih parlamentarnih sa predsedničkim i beogradskim izborima, većina opozicionih političara vidi kao potvrdu da se nalazimo u političkoj krizi usled bojkota glasanja 21. juna i drugih uzroka.\n2Piše: Aleksandra Popović 22. oktobra 2020. 13.26 Izmenjeno: 13.27\nPredsednik Srbije Aleksandar Vučić, saopštavajući odluku o formiranju nove koncentracione vlade sa oročenim mandatom do 2. aprila 2022, najavio je da će tada ujedno biti raspisani vanredni parlamentarni izbori, kako bi oni bili spojeni sa izborima za predsednika države i beogradski parlament.\nDragan Đilas, lider Stranke slobode i pravde, čestitao je građanima Srbije na uspešnom bojkotu parlamentarnih i lokalnih izbora 21. juna, rekavši da je Vučić najavom vanrednih izbora priznao da je bojkot izbora uspeo.\n– Šta god da Vučić kaže, on ne može više da sakrije da se Srbija nalazi u političkoj krizi, poručio je lider SSP u pisanoj izjavi za medije.\nZa Demokratsku stranku Vučićeva najava nije iznenađenje, ističe za Danas Dragana Rakić, potpredsednica DS.\n– DS je od početka govorila da će Vlada koja se formira posle lažnih izbora biti privremena i bez ikakvog legitimiteta. Prevremeni izbori koji bi se održali pod nepromenjenim uslovima ne bi promenili ništa, osim što bi učvrstili monopol autokrate Vučića. Jedina svrha raspisivanja prevremenih parlamentarnih izbora bez promene izbornih uslova jeste da se pomogne Aleksandru Vučiću da lakše dobije predsedničke i beogradske izbore. Otuda i dogovor sa Šapićem i Dačićem, zaključila je Rakić.\nRadomir Lazović iz Inicijative Ne davimo Beograd kaže za Danas da oni ostaju pri ranijoj oceni da će Vučić na taj način pokušati da zadrži vlast u Beogradu, ali i uverenju da opozicija može da napravi promenu u prestonici.\n– Ne mislim da su Vučić i SNS svemoćni, smatram da ih je moguće pobediti i da oni to znaju i zato se na sve načine dovijaju da zadrže nepoštenu prednost. Mi smo zahtevali da se izbori razdvoje tako da jedan čovek ne bi mogao da bude kandidat za sve funkcije u državi, od mesne zajednice do predsednika. U Beogradu postoji veliki potencijal da promena krene iz našeg grada i zato mislim da Vučić ne sme da razdvoji izbore – jer se plaši da će izgubiti na gradskim izborima, naveo je Lazović.\nPavle Grbović, lider Pokreta slobodnih građana, kao i Lazović, smatra da je namera da se spajanjem izbora pokuša „spasavanje vlasti u Beogradu“, kao i da se ospori tema krize demokratije i predstojeći pregovori o izbornim uslovima. On je ocenio najavu vanrednih parlamentarnih izbora kao „mamac za opoziciju“ i „podmetanje lažnih tema opoziciji“.\nI Kontantin Samofalov, generalni sekretar Socijaldemokratske stranke, smatra da je ključna šansa koju opozicija ima u Beogradu što, po njegovoj oceni, potvrđuju rezultati lokalnih listi Oslobodimo Vračar i Srce grada.\nI Miroslav Aleksić iz Narodne stranke ocenio je najavu skraćenog mandata vlade kao „nedvosmislenu potvrdu da je bojkot uspeo“. Prema njegovim rečima, Vučić je svestan da ne može da formira vlast bez opozicije.\nTatjana Macura, iz Stranke moderne Srbije, koja je učestvovala na izborima, rekla je za Danas da ne veruje da opozicija sa trenutnim odnosom snaga i organizacijom može da ostvari dobar rezultat 2022.\n„Jedinstva unutar opozicije u ovom trenutku nema, pa čak i u pogledu organizovanja mreže kontrolora. Kombinacija istovremenih izbora i njihove kontrole, istrošenih lidera i bajatih ideja ne verujem da može dati dobar rezultat“, navela je ona.\nBojkot, Dragan Đilas, IzboriBeograd\nNece izdrzati bez izbora ni do jeseni 2021..\nPodrška opoziji kaže:\n22. oktobra 2020. u 15.20\nBojkot je bio znak snage opozicije – čini mi se


Čovićev dokument "Osnove Ustava BiH" - Klix.ba\nPoslao Tihiću i Dodiku\n20.2.2009. u 11:47\nPredsjednik HDZ-a BiH Dragan Čović sastavio je dokument "Osnove Ustava BiH" te ga prije dva dana dostavio predsjedniku SDA Sulejmanu Tihiću i predsjedniku SNSD-a Miloradu Dodiku, a o tom dokumentu razgovarat će sutra na sastanku u Mostaru.\nPo riječima glasnogovornika HDZ-a BiH Miše Relote, prema tom dokumentu BiH je federalna država s četiri teritorijalne jedinice što je u skladu s dogovorom iz Banje Luke te su definirane nadležnosti države i teritorijalnih jedinica kao i mjere za uspostavu funkcionalnije vlasti u BiH.\nTemeljne odredbu su da je BiH višenacionalna država bošnjačkog, srpskog i hrvatskog naroda i svih njezinih građana, a Hrvati, Bošnjaci i Srbi su suvereni narodi BiH koji ostvaruju svoja suverena prava da uređuju BiH kao decentraliziranu, demokratsku, pravnu i socijalnu državu sastavljenu od federalnih jedinica s jednakim pravima i odgovornostima, istaknuo je, između ostalog, Relota.\nDrugi dio podržava ljudska prava i temeljne slobode, treće dio su nadležnosti institucija BiH i federalnih jedinica, četvrti dio je ustroj vlasti na razini BiH, zakonodavna, izvršna i sudbena vlast, Ustavni sud BiH, Centralna banka, međunarodni odnosi i posljednje je promjena Ustava BiH.\n"Nadležnost države bili bi obrana i sigurnost, izborno zakonodavstvo, vanjska politika, vanjska trgovina, carinska, monetarna i makroekonomska politika, financiranje institucija BiH i međunarodnih obveza, uspostava i funkcioniranje Vrhovnog suda BiH, donošenje politike o useljenicima i izbjeglicama, donošenje propisa iz oblasti kaznenog i civilnog zakonodavstva, provedba međunarodnih propisa, uspostava međunarodnog prometa i kontrola zračnog prometa", kazao je Relota u izjavi za Fenu.\nSukladno Čovićevom dokumentu, BiH bi imala predsjednika s dva zamjenika iz različitih konstitutivnih naroda, a umjesto Vijeća ministara postojala bi vlada BiH na čelu s premijerom.\nGlasnogovornik HDZ-a BiH potvrdio je kako se na sastanku trojice lidera neće razgovarati o srednjoj razini vlasti, nego isključivo o nadležnosti države i teritorijalnih cjelina.


TotalCar.rs » “Golf” uzvratio udarac! Nemački auto opet najprodavaniji!\nEvropa, Golf, prodaja automobila, Renault, Tržište, Volkswagen\nSlavlje “Renoa” čiji je model “klio” u proteklim mesecima bio najprodavaniji u Evropi, nije dugo trajalo! “Bos” se vratio! Nemački “folksvagen golf” decenijama najprodavaniji model na tržištu Evrope, ponovo je bestseler. U prvih šest meseci ove godine, automobil po kome cela jedna klasa vozila nosi ime “golf” je ponovo “numero uno”.\n“Reno klio” (Foto: “Reno”)\nDo kraja šestog meseca 2020. isporučeno je 134.045 “golfova”! “Reno klio” je morao da se zadovolji drugim mestom sa 133.950 prodatih primeraka, a na trećem je još jedan model “Folksvagena” za “broj manji” od neprikosnovenog “golfa”, popularni “polo” kojeg je kupilo 103.620 Evropljana.\n“Folksvagen polo” (Foto: “Folksvagen”)\nPri tome to je i najprodavanije SUV vozilo u Evropi “tiguan” kojeg je pazarilo 99.559 kupaca. Na petom mestu je “škoda oktavija” sa 93.588 prodatih primeraka. Naravno i “Škoda” je razlog za slavlje Nemaca jer je deo “Folksvagen grupe”.\nAmerički adut u Evropi, “ford fokus” je na šestom mestu po prodaji sa 88.936 primeraka, a na sedmoj poziciji je “pežo 208”, inače evropski automobil godine sa 84.171 prodatim primerkom. Automobil godine u Srbiji, “opel korsa” je zauzela osmo mesto u listi najprodavanijih automobila u prvoj polovine 2020. u Evropi sa 83.009 isporučenih jedinica. Još jedan SUV je među prvih deset, “nisan kaškaji” koji je devetu poziciju prigrlio zahvaljujući prodaji od 80.091 vozila.\n“Ford” je ugrabio i deseto mesto sa modelom “fijesta” koju je poželelo 72.413 Evropljana.\n(Naslovna fotografija – “Folksvaen golf”, foto: “Folksvagen”)\nNjujork 2011: Scion FR-S koncept


Osnovana Platforma za zapošljavanje osoba sa invaliditetom - KruševacGrad\nU okviru projekta „Znanjem do posla“ Forum mladih sa invaliditetom je početkom ove godine osnovao Platformu za zapošljavanje osoba sa invaliditetom. Platforma predstavlja neformalnu mrežu poslodavaca i ima za cilj da poslodavcima pruži stratešku podršku za aktivniji pristup dugoročnom i održivom zapošljavanju osoba sa invaliditetom. O tome za GRAD govori izvršna direktorka Foruma mladih sa invaliditetom Jovana Krivokuća-Milovanović\n– Platforma će poslužiti kao mesto okupljanja, savetovanja, informisanja, konsultacija i podizanja kapaciteta domaćih i inostranih kompanija, kao i drugih zainteresovanih subjekata, koje posluju na teritoriji Republike Srbije – objašnjava Jovana Krivokuća-Milovanović u razgovoru za naš list.\nDodaje i da će članovi Platforme moći da koriste usluge koje pruža Forum mladih sa invaliditetom, a koje se odnose na pretragu Portala, odnosno baze kandidata za zapošljavanje, podršku u razumnom prilagođavanju radnog mesta, obukama za zaposlene i konsultativne usluge.\nIdeja da se razvije ovakav oblik saradnje i podrške poslodavcima proistekla je, kaže naša sagovornica, iz činjenice da zapošljavanje osoba sa invaliditetom nije jednostavan ni lak proces jer pretpostavlja određene preduslove koje poslodavac treba da obezbedi i koji često deluju demotivišuće.\n– U dosadašnjem sprovođenju Zakona primećeno je da se najveći broj kompanija koje su u obavezi da zaposle osobe sa invaliditetom češće odlučuju na plaćanje određene nadoknade u buxet Republike Srbije nego da aktivno pristupe zapošljavanju, što dovodi do toga da se osobe sa invaliditetom i dalje u najvećem stepenu percipiraju kao socijalni problem i socijalna kategorija, a ne kao potencijalni socijalni kapital zajednice.\nMesto susreta sa poslodavcima – od izazova do rešenja\nPoslodavac je taj koji donosi odluku da li želi ili ne da ponudi posao bilo kojoj osobi, pa i osobi sa invaliditetom i zato je, prema rečima izvršne direktorke Foruma mladih sa invaliditetom, važno razumeti položaj poslodavaca na tržištu rada generalno, ali i to kako poslodavci vide osobe sa invaliditetom kao radnike.\nUz konstataciju da ima više izazova sa kojima se poslodavci suočavaju u donošenju takvih odluka, ključni su, navodi ona, neprilagođenost radnih mesta i zajednice, velika stopa nezaposlenosti, nepovoljna kvalifikaciona struktura osoba sa invaliditetom i njena neusklađenost sa potrebama tržišta. Sve to najčešće dovode do kratkoročnog i selektivnog zapošljavanja osoba sa invaliditetom, a uglavnom u cilju zadovoljenja kvota.\n– Poslodavci su generalno upoznati sa zakonskim obavezama koje imaju. Ali ono što je prisutno jeste nedovoljna upoznatost poslodavaca sa ograničenjima, te mogućnostima osoba sa invaliditetom, naročito s obzirom na tip invaliditeta, što potencijalno dovodi do predrasuda. Naime, nedovoljno poznavanje tipova invaliditeta može dovesti do diskvalifikovanja kandidata koji bi mogli nesmetano da obavljaju određene poslove – kaže Jovana Krivokuća-Milovanović.\nPoslodavci, ukazuje ona, od osoba sa invaliditetom uglavnom ne očekuju da mogu da zarade za platu, već kada ih zapošljavaju, to rade da bi ispunili nametnutu obavezu, ili zbog finansijskih povoljnosti koje mogu da ostvare. Osobe sa invaliditetom često vide kao nekompetentne, nesposobne, neefikasne i smatraju da ih je generalno rizično zaposliti.\n– Takođe, poslodavci često nisu svesni značaja prilagođavanja radnog mesta i radnih uslova, što svakako spada u jednu od najvećih barijera za zapošljavanje osoba sa invaliditetom. Informisanost poslodavaca o tome šta osobe sa invaliditetom mogu da rade, a šta ne, i kako prilagoditi radno mesto i proces rada, od izuzetne je važnosti za stav poslodavaca prema osobama sa invaliditetom, te samim tim i za uspešno zapošljavanje.\nPlatforma za zapošljavanje osoba sa invaliditetom je zato i usmerena pre svega na to da poslodavcima učini dostupnijim sve relevantne informacije i pruži stratešku podršku za aktivniji pristup dugoročnom i održivom zapošljavanju ovih osoba.\nPlatforma – put do uspostavljanja novih društvenih vrednosti\n– Platforma za zapošljavanje osoba sa invaliditetom ima za cilj da na jednom mestu okupi kritičan broj malih, srednjih i velikih preduzeća koje prepoznaju značaj zapošljavanja osoba sa invaliditetom i koje će sprovođenjem samog zapošljavanja uticati na unapređenje ne samo položaja osoba sa invaliditetom već i na uspostavljanje novih društvenih vrednosti u Srbiji – naglašava Jovana Krivokuća- Milovanović.\nPlatforma je formirana kroz potpisivanje ugovora sa kompanijama, a usluge u okviru nje se realizuju prema potrebama poslodavaca. U narednom periodu ona će se širiti proširivanjem broja kompanija, te organizovanjem periodičnih zajedničkih sastanaka.\nOsnovna usluga koju Platforma nudi je Portal za zapošljavanje osoba sa invaliditetom www.zaposljavanje.fmi.rs a pristup Portalu biće omogućen kompanijama članicama, odnosno zainteresovanim subjektima sa kojima će se zaključiti ugovor o poslovno-tehničkoj saradnji. Više informacija može se pronaći na sajtu Foruma mladih sa invaliditetom www.fmi.rs\nInače, uspostavljanje Platforme realizuje se u saradnji sa domaćim i inostranim kompanijama koje posluju na teritoriji Republike Srbije, a sprovodi se u okviru projekta “Znanjem do posla“, uz podršku [vajcarske agencije za razvoj i saradnju (SDC) i implementatora NIRAS-IP i SIPRU.\nO projektu „Znanjem do posla“\nProjekat „Znanjem do posla“, o kome je naš list izveštavao u više navrata, uz podršku Vlade Švajcarske realizuje se i u Rasinskom okrugu i to kroz angažovanje Edukativnog centra kao brokera u Kruševcu.\nProjekat je usmeren na doprinos ličnom i profesionalnom razvoju mladih, kroz jačanje njihovih znanja, veština i stavova i pružanje podrške u procesu donošenja odluka o izboru i razvijanju karijere.\nRealizuje se kroz individualno i grupno karijerno vođenje i savetovanje, karijerno informisanje i upoznavanje sa zanimanjima, povezivanje sa poslovnom zajednicom i obuke na radnom mestu, a namenjen je nezaposlenim mladima, uzrasta do 30 godina, mladima tokom srednjoškolskog obrazovanja, kompanijama, poslodavcima i pružaocima usluga obuka i prakse za mlade, te mentorima u kompanijama koje učestvuju u programu obuke na radnom mestu. Nudi i posebno prilogođenu podršku mladima iz osetljivih, teže zapošljivih grupa.\nU našem gradu je do 2020. godine projekat podržao realizaciju obuke na radnom mestu za ukupno 100 nezaposlenih mlađih od 30 godina.\nPosebna sredstva izdvojena su za projekat podizanja zapošljivosti štićenika i bivših štićenika VP doma, od čega je direktnu korist imalo 55-toro mladih. Ove godine je realizovana obuka na radnom mestu za 30 polaznika, a očekuje se realizacija još šest programa u četiri kompanije iz Rasinskog okruga koje su predale prijave za učešće u organizovanju ovakvih obuka.\n23.07.2021 0 639\n20.07.2021 0 443\n12.05.2021 0 171\n09.04.2021 0 440\n18. septembra 2021., 22:27


Microsoft dobio rivala: Nova kompanija želi kupiti TikTok - Noob.ba\nKompanija već ušla u preliminarne pregovore\npiše Noob.ba 18/08/2020, 17:38 2.7k Pregleda\nIako se uveliko pisalo o Microsoftu, kao potencijalnom kupcu, izgleda da je imperija Billa Gatesa, ipak, dobila ozbiljnog konkurenta.\nKako navodi Reuters, Oracle je o ovom pitanju razgovarao i sa nekim američkim investitorima koji već imaju vlasničke udjele u ByteDanceu. Međutim, iz Oraclea su odbili da komentarišu bilo šta vezano za ove navode.\nReuters je početkom avgusta pisao da je Twitter također kontaktirao ByteDance, kako bi izrazio zainteresovanost za preuzimanje američkih operacija TikToka, mada Microsoft i dalje “pobjeđuje” u ovoj trci.\nDonald Trump je nedavno potpisao uredbu prema kojoj će američkim kompanijama biti zabranjene finansijske transakcije sa ByteDanceom, ukoliko u roku od 45 dana ne zaključi sporazum o prodaji operacija TikToka u SAD – nekoj od zainteresovanih američkih firmi.\nPrethodni članak Reperka Cardi B uradila intervju sa Joeom Bidenom: O zdravlju, rasizmu, besplatnom obrazovanju,…\nSljedeći članak Avanture porodice Shelby: Od danas možete isprobati Peaky Blinders videoigru


Srijeda, 11 April 2018 21:00\nČlan Predsjedništva BiH iz Republike Srpske Mladen Ivanić, rekao je danas u Istanbulu da su zemlje zapadnog Balkana suočene sa mnogim izazovima, ali da je zajednička želja svih da budu obezbijeđeni politička stabilnost i šansa za ekonomski razvoj.\nIz Predsjedništva BiH saopšteno je da je Ivanić ovo rekao u obraćanju učesnicima 21. evroazijskog ekonomskog samita u Istanbulu, kojima je govorio o političkim i ekonomskim prilikama.\nIvanić je čestitao Turskoj na rezultatima njene ekonomije, uprkos komplikovanim prilikama, te naglasio da ona može da bude primjer i drugim zemljama.\nOn je rekao da je BiH zahvalna Turskoj zbog značajne ekonomske podrške i mjera koje su omogućile intenzivniju poljoprivrednu proizvodnju.\nIvanić se na marginama 21. evroazijskog ekonomskog samita u Istanbulu susreo i sa makedonskim predsjednikom Đorđem Ivanovim, turskim premijerom Binalijem Jildirimom i drugim zvaničnicima.\nPosljednja izmjena Srijeda, 11 April 2018 18:28\nViše iz kategorije: « Evo čime Rusi mogu da odgovore na mogući udar SAD u Siriji Kocijas: Grčka neće priznati nezavisnost Kosova »


NDNV: U čijim je sada rukama Radio Subotica? | NDNV\nNezavisno društvo novinara Vojvodine sa žaljenjem konstatuje da se i u slučaju Radio Subotice pokazalo da novinari, odnosno zaposleni, nisu spremni da preuzmu odgovornost za svoj medij, čime se otvara dodatni prostor za političku trgovinu i partijsku dominaciju na medijskoj sceni.\nRadio Suboticu je od zaposlenih kojima je, posle neuspešne aukcijske prodaje, besplatno preneseno vlasništvo nad ovom radijskom stanicom – kupio izvesni biznismen Vladan Stefanović, vlasnik kompanije VTV ComNet, koja u svom vlasništvu ima četiri televizije (Subotica, Vrbas, Bečej i Novi Bečej) i netransparentnu saradnju sa pojedinim lokalnim samoupravama, o čemu je već bilo reči u javnosti.\nVeoma će se brzo pokazati da li su tačne informacije da je Stefanović još jedan od tajkuna bliskih Srpskoj naprednoj stranci koji za račun ove partije kupuje medije, a o tome će najbolje svedočiti upravo program ove radijske stanice, zbog čega je veoma važno da se on pažljivo monitoruje, imajući u vidu i izražen informativni i kulturni značaj ovog višejezičnog medija.\nNDNV podseća da je po članu 142. Zakona o javnom informisanju i medijima kupac dužan da u roku od pet godina obezbedi kontinuitet u proizvodnji medijskih sadržaja od javnog interesa, što u ovom slučaju znači da mora da zadrži i višejezičnu strukturu programa, odnosno programe na manjinskim jezicima.\nPostavlja se međutim pitanje kako je moguće da se ostvari kontinuitet programa ove medijske kuće s obzirom da se on odnosi na period “od 12 meseci pre dana stupanja na snagu Zakona”, kada Radio Subotica više ne koristi frekvenciju na kojoj je tada, na drugom programu, emitovan celodnevni program na mađarskom jeziku. Ova frekvencija je, nejasnim radnjama, sada pripala na korišćenje RTV Panonu, mediju koji kontroliše Nacionalni savet mađarske nacionalne zajednice.\nNažalost, odredbe ovog zakona i inače nisu dovoljno precizne i ne postoje efikasni mehanizmi kontrole njenog sprovođenja ni u kvanitativnom, a pogotovo ne u kvalitativnom smislu. Sigurni smo naime da građani, pripadnici manjinskih zajednica, čak i ako bi postojala mogućnost da se obezbedi odgovarajući udeo manjinskih sadržaja u programu, neće biti zadovoljni ukoliko ti sadržaji budu protivni profesionalnim principima, a pogotovo ne ako budu deo političke propagande.\nNovi Sad, 11. oktobar 2016.


NSRS usvojila zakon o ćirilici: Šta će to u praksi značiti za građane manjeg bh. entiteta?\nNa 21. posebnoj sjednici Narodne skupštine RS usvojen je Zakon o zaštiti, očuvanju i upotrebi jezika srpskog naroda i ćiriličkog pisma. Zakon nakon ovoga ide u Vijeće naroda RS, a iz Kluba Bošnjaka su najavili kako će tražiti zaštitu vitalnog nacionalnog interesa s tvrdnjom da je ovaj zakon diskriminatoran.\n– Ovim zakonom uređuju se sistem zaštite, očuvanja i način korišćenja jezika srpskog naroda i ćiriličkog pisma u Republici Srpskoj kao nematerijalnog kulturnog nasljeđa. Jezikom srpskog naroda, u smislu ovog zakona, smatra se standardizovan i normiran tip jezika, s ijekavskim i ekavskim književnim izgovorom, kao sredstvo i opšte dobro nacionalne kulture. Ćiriličkim pismom, u smislu ovog zakona, smatra se standardizovan tip ćirilice jezika srpskog naroda, koja predstavlja temelj kulturnog i nacionalnog identiteta – saopšteno je iz NSRS.\nOvim zakonom uređuju se sistem zaštite, očuvanja i način korišćenja jezika srpskog naroda i ćiriličkog pisma u Republici Srpskoj, kao nematerijalnog kulturnog nasljeđa.\nTakođer, kulturne i druge manifestacije koje se finansiraju ili sufinansiraju iz javnih sredstava, obavezne su da imaju logo i naziv manifestacije ispisan na ćirilici. Preporučeno je da se uvedu određene poreske i administrativne olakšice za preduzeća i druge subjekte koji se odluče da u svom poslovanju koriste ćirilicu.


Misija Nevladinog udruženja "Kutak" je da djeci i mladima približi kulturu na kreativniji način, promoviše crnogorsku kulturu kao dodatnu vrijednost našeg turističkog proizvoda, sprovodi humanitarne akcije i organizuje aktivnosti iz oblasti zaštite životne sredine.\nPilot projekat "Kulturna subota", koji se uspješno realizuje od septembra 2015. godine, kojim se teži da djeca, mladi i svi ostali stanovnici Crne Gore i njeni posjetioci, upoznaju kulturno nasleđe Crne Gore. Naime, svake prve subote u mjesecu (osim decembra, januara, februara, marta i avgusta) organizuje se kvalitetno osmišljeni jednodnevni izlet tokom kojeg polaznici uživaju u prirodnim ljepotama Crne Gore i aktivno posjećuju sve institucije kulture kao i sakralne objekte.\nNevladino udruženje "Kutak" je od 2015. godine povodom Svjetskog dana djeteta organizator humanitarnog događaja "Kutak želja" tokom kojeg predstavnici hotela, restorana i poslastičarnica doniraju kolače i torte. Prodajom istih prikupljaju se sredstva koja se koriste za kupovinu zahtijevanih stvari sa liste želja onima kojima je pomoć najpotrebnija.\nNevladino udruženje Kutak je osnivač KIC POP HORA, a na inicijativu Snežane Burzan, građana Podgorice i dirigenta Saše Barjaktarovića. Prva proba održana je 01.03. 2017. godine. Pridružilo nam se nekoliko zaljubljenika u horsko pjevanje, okupilo oko 30 horista, da bi kasnije taj broj dostigao broj od 100, a danas nas je više od 60. Osnivanjem hora smo pružili mogućnost svim ljubiteljima muzike i horskog pjevanja da uživaju u muzici i šire dobru energiju i glas. Ima nas svih starosnih dobi - od 16 pa do skoro 70 godina!\nNa ovoj stranici možete pogledati fotografije koje najbolje reprezentuju aktivnosti NU Kutak.


Inflacija značajna u odnosu na prošlu godinu - RTV Šabac\n26. oktobar 16:28\nProfesor Stojanović je ocenio da država i Narodna banka Srbije ne čine dovoljno da očuvaju stabilnost opšteg nivoa cena, koja je pretpostavka i za makroekonomsku stabilnost.\n"Država treba da nađe mehanizme iz svog domena koji će da spreče dalji rast cena, odnosno početak spirale koja može da odvede i u dvocifrenu inflaciju. Takva situacija u privredi dodatno destabilizuje i stabilne odnose na tržištu i to je jedan začarani krug iz kojeg se teško izlazi", naglasio je on u izjavi za agenciju BETA.\nKupovna moć stanovništva, dodao je, i u stabilnim uslovima je veoma slaba. "Istraživanje je pokazalo da je za kupovinu bilo koja četiri proizvoda iz oblasti bele tehnike u Nemačkoj potrebno 40 odsto plate, a u Srbiji su potrebne četiri prosečne plate za kupovinu tih istih proizvoda", izjavio je Stojanović. Prema njegovim rečima, sa rastom cena kupovna moć opada jer plate ne prate rast cena i to je ono što je dugotrajno veoma loše za široke slojeve stanovništva. "Inflacija ima progresiju u srednjem i u dugom roku i što se ranije obuzda i sistem vrati u ravnotežu, to je naravno bolje", kazao je Stojanović.\n"Imamo mali broj učesnika na tržištu, nedovoljnu konkurenciju, dogovor između učesnika na tržištu i slično. Imamo, recimo, četiri proizvođača bele tehnike, a od toga su dva direktno povezana i praktično tri proizvođača drže 70 odsto tržišta bele tehnike i diktiraju cene", naglasio je Stojanović. Prema njegovim rečima, proizvođači se očigledno međusobno dogovaraju tako da za neke proizvode cene identične u svim prodavnicama i zato je u Srbiji bela tehnika skuplja nego u Nemačkoj.


SEEbiz.eu / RS / Brnabić: Stopa nezaposlenosti uskoro jednocifrena\nAna Brnabić nezaposlenost u Srbiji Vlada Srbije budžet Srbije Kosovo\nDatum objave: 07.11.2018. - 15:36:40\nOna je na predstavljanju "Bele knjige 2018" u kojoj su preporuke Saveta stranih investitora u Srbiji za bolje uslove poslovanja, navela da je važno da se sagledaju prioriteti i da se na njima radi.\nGovoreći o dobrim ekonomskim rezultatima Brnabić je istakla da je rast bruto domaćeg proizvoda (BDP) na kraju trećeg kvaratala ove godine bio 4,5 odsto.\nDodala je da su očekivanja da će na kraju godine rast BDP-a premašiti četiri procenta, a da je izazov da taj rast bude održiv i da se nastavi 2019. i 2020. godine.\n"Na kraju godine očekujemo suficit u budžetu od 0,6 odsto BDP-a, odnosno 28 milijardi dinara", kazala je Brnabić.\nIstakla je da je stopa nezaposlenost ispod 12 odsto i da bi trebalo da uskoro bude jednocifrena.\n"Neto priliv stranih investicija u prvih devet meseci bio je iznad dve milijarde evra, što je 5,4 odsto više nego u istom periodu prošle godine", kazala je premijerka.\nKomentarišući odlaganje za godinu dana primene platnih razreda kojima bi se utvrdile iste zarade za iste poslove u državnoj službi ona je rekla da se nadala da će to biti izvodljivo od 2019. ali da su razgovori sa sindikatima bili duži nego što se očekivalo.\nPremijerka je navela da je ostalo da se urade još neki finansijski proračuni i da se procene fiskalni efekti primene platnih razreda.\n"To je potrebno da bi se ušlo u reformu bez bojazni da će biti ugrožene nečije plate u javnom sektoru, životni standard i fiskalna stabilnost", objasnila je Brnabić.\nPremijerka Srbije Ana Brnabić danas je izjavila da je odluka vlasti u Prištini da poveća carine na uvoz robe iz Srbije i BiH jasno kršenje CEFTA sporazuma o slobodnoj trgovini, kao i Sporazuma o stabilizaciji i pridruživanju EU i svih ugovora koji se tiču regionalnog povezivanje i saradnje.\nOna je novinarima na predstavljanju "Bele knjige" Saveta stranih investitora kazala da se nada se da će predsednk kosovske vlade Rahmuš Haradinaj sa svojim timom još jednom razmotriti opravdanost tih mera.\n"To je suprotno svemu što se očekuje u 21. veku kada govorimo o stabilnosti, predvidivosti i boljem kvalitetu života gradjana", kazala je premijerka.\nŠef delegacije EU u Srbiji Sam Fabrici je rekao da se EU protivi odluci kosovske vlasti o povećanju carina i da je traženo dodatno objašnjenje.\nVlada Kosova je juče odlučila da za 10 odsto uveća carane na uvoznu robu iz Srbije i BiH i ta mera se danas primenjuje.


Italija dobija novu vladu: Konte garant novog programa | Novosti.RS\nItalija dobija novu vladu: Konte garant novog programa\n04. 09. 2019. u 17:26\nU Rimu će zakletvu položiti italijanska koaliciona vlada sa starim premijerom na čelu\nRIM SPECIJALNO ZA „NOVOSTI“\nU ITALIJI je formirana nova koaliciona vlada između Pokreta "Pet zvezda" i Demokratske partije (DP) koju će predvoditi donedavni, i ponovo imenovani, premijer Đuzepe Konte, kao njen garant. Konte je po podne predstavio predsedniku Republike Serđu Matareli program, kao i nova politička zaduženja u Vladi. Razrešen je i čvor koji je zavezao lider Lige Luiđi di Majo, želeći da ostane vicepremijer.\nMeđu 21 ministrom koje je imenovao Konte, u novoj vladi resor spoljnih poslova pripao je Luiđiju di Maju, unutrašnjih poslova Lučanu Lamorđezeu, bivšem prefektu iz Milana. Resor ministarstva za odbranu pripao je političaru Lorencu Gveriniju, za ekonomiju Robertu Gvaltijeriju, inače bivšem članu Evropskog parlamenta. Na istom mestu ostaje ministar za pravosuđe Alfonso Bonafede.\n"Vlada zaokreta" ima jedinstveni program od 26 tačaka, u koji su ugrađeni zahtevi obe strane. Definisana i kao "vlada diskontinuiteta", ona označava i novu reformističku sezonu sa vizijom brojnih mera za ekonomski podsticaj i inkasiranje kredibiliteta Italije.\nPROČITAJTE JOŠ - Pokret Pet zvezda podržao koaliciju sa Demokratskom strankom\nU tačkama Pokreta "Pet zvezda" prvi potez, na prvom zasedanju Skupštine, jeste kresanje 345 poslanika, izmena izbornog zakona, pooštravanje kazni za utaju poreza, revizija koncesija za auto-puteve, stop za bušotine u moru za izvlačenje nafte, borba protiv ilegalne imigracije. DP se hvali saglasjem o deblokiranju infrastrukturnih radova, kresanju oporezivanja radnika sa malim zaradama, ekološkoj zaštiti.\nPolaganje zakletve je u četvrtak, ali predstoji neizvesnost ishoda glasanja o poverenju Vladi u Senatu, s obzirom na tesan broj poslanika koalicije, pa se razgovara o pomoći partije Slobodni i nezavisni sa četiri poslanika. Glasanje se predviđa u oba poslanička doma početkom iduće sedmice.\nPROČITAJTE JOŠ -Pokret Pet zvezda podržao koaliciju sa Demokratskom strankom


Blater o podmlađivanju i profesionalizaciji sudija\nPredsednik FIFA Sep Blater je najavio da će se pozabaviti suđenjem na najvišem nivou, a nije propustio priliku da još jednom bude prilično rezervisan kada se spomene tehnologija u modernom fudbalu.\nDiskusija koja traje već godinama donela je već nekoliko eksperimenata, a pozivi na nove su stigli tokom Svetskog prvenstva zbog brojnih grešaka i čuvenog Lampardovog "negola".\n"Što se pomoći tehnologije tiče, ta stvar je dosta komplikovana. Svaki sistem zahteva detaljne studije kako bi se razmotrila njegova upotreba", rekao je Blater.\nOn očigledno smatra da bi umesto tehnologije na "gol crti" bolje bilo angažovati nove i mlađe arbitre.\n"Glavni posao u fudbalu, što sam rekao i pre Mondijala je suđenje. Krajem oktobra ćemo predstaviti novi projekat koji se tiče suđenja na najvišem nivou. Biće podmlađivanja, a lično sam za profesionalizaciju, iako postoji dosta protivnika te ideje", rekao je Blater.


poslanik - Sputnjik Srbija\n23:29 09 Avgust 2020\nEvropski poslanik iz Češke za uvođenje sankcija Ukrajini\nPoslanik Evropskog parlamenta iz Češke Jirži Maštalka (iz partije Evropski ujedinjeni levičari — Severni zeleni levičari) smatra da bi bilo pošteno da se Ukrajini uvedu sankcije zbog neispunjavanja odredbi Minskog sporazuma.\nTurski poslanik o obaranju ruskog aviona: U pitanju je šala\nTurski poslanik Šamil Tajar, koji je povodom pobede moskovskog CSKA nad Fenerbahčeom rekao da bi dobro bilo oboriti još jedan ruski avion, saopštio je da je u pitanju šala koju je objavio na Tviteru.\nPoslanik Bundestaga akter narko-skandala?\nNa izlazu iz stana dilera u berlinskom kvartu Šeneberge sinoć je sa kristalima metamfitamina priveden Folker Bek, poslanik Partije zelenih u Bundestagu. Nakon što je policija izdala zvanično saopštenje, poslanik je napustio partiju i odrekao se svih titula i zvanja.\nTurski poslanik: Nastaviću da iznosim istinu o turskoj vlasti\nTurski poslanik Eren Erdem, protiv koga je Ankara pokrenula istragu optužujući ga za izdaju, saopštio je na društvenim mrežama da će uprkos pretnjama nastaviti da objavljuje informacije o prljavim poslovima Erdoganove Vlade.\nTurska optužila poslanika za izdaju zbog izjave o sarinu\nTurska je pokrenula istragu protiv turskog poslanika optužujući ga za izdaju jer je u ekskluzivnom intervjuu za Raša tudej izjavio da džihadisti koriste teritoriju Turske za isporuku smrtonosnog gasa sarin u Siriju.\nFrancuska hitno treba da preispita svoju spoljnu politiku\nFrancuski poslanik Žak Miar izjavio je da je neophodno da nakon terorističkih napada, koji su se protekle noći dogodili u Parizu, Francuska preispita svoju spoljnju politiku, a posebno u onom delu koji se tiče Sirije.\nUbijen četvrti Janukovičev saveznik\nBivši zamenik predsednika ukrajinske Vrhovne Rade Oleg Kalašnikov ubijen je juče u svom domu u Kijevu, saopštili su zvaničnici.\nAfera u Italiji: Raspodelu milijardi nadgleda poslanik koji nije završio srednju školu\nKako će biti upotrebljene i potrošene milijarde koje je Italija dobila od Evropske unije za oporavak nakon pandemije Kovida-19, nadgledaće parlamentarne komisija na čijem čelu je parlamentarac koji nije završio srednju školu, a od radnog iskustva ima 10 godina prakse u prodavnici za životinje.


Izvor: MozzartSport.com, 30.Nov.2020, 10:05\nOdbrojavanje do marta\nTeniska sezona je završena i do januara neće biti pomeranja na listi. >> Pročitaj celu vest na sajtu MozzartSport.com << Veliko je pitanje šta će se od turnira u Australiji igrati, ATP kup, na kojem je Srbija sa Đokovićem trebalo da brani titulu, već je otkazan. Velika je opasnost i nad Australijan openom, pošto vlasti ne dozvoljavaju da teniseri uđu u zemlju pre 1. januara, a svakako će morati u dvonedeljni karantin.\nSve i da ne osvoji ni bod do tada, Đoković će sigurno ostati na prvom mestu do 1. februara, što znači da će dogurati do 305 nedelja na tronu. Ali moralo bi mnogo toga da se odigra na štetu srpskog asa pa da 8. marta ne izjednači Federerov rekord.\nIZAŠLA NOVA ATP LISTA: Evo koliko Đoković beži Nadalu\nSrbin lider...Glavna sezona na ATP turu je završena, igraju se samo pojedini čelendžer turniri, pa tako nije bilo promean u vrhu ATP liste, objavljene 30. novembra...Novak Đoković sa 12.030 bodova suvereno drži prvo mesto na svetu, prate ga Rafael Nadal sa 9.850, Dominik Tim (9.125), Danil Medvedev...


Krmčija iliti Zakonopravilo Svetog Save - Penzin\nPočetna Ostalo Zakoni Krmčija iliti Zakonopravilo Svetog Save\nPored toga što je utemeljivač autokefalnosti srpske crkve i što ga danas slavimo kao „školsku slavu“, Sveti Sava je zaslužan i za istoriju srpskog prava.\nKrmčija (od „krma“ – krmaniti, upravljati) ili Nomokanon (u prevodu sa grčkog: Zakonopravilo) predstavlja kompilaciju sačinjenu od raznih kanonskih zbornika. Prevođenjem ovih zbornika i njihovim priređivanjem za upotrebu u tadašnjoj, mladoj srpskoj državi, Sveti Sava je rimsko i vizantijsko pravo utkao u srpsko. Kompilacija, pored prevoda, sadrži i tumačenja samog Svetog Save.\nU Zakonopravilu su, pored crkvenih, obuhvaćeni i građanski odnosi u društvu. Sveti Sava je težio tome da zaštiti zakonom i one najslabije. Dr Miodrag M. Petrović koji je Zakonopravilo priredio i preveo sa staroslovenskog, o njemu je rekao:\n„Reč je o pravilniku koji reguliše život čoveka i obuhvata nasledno, stvarno, kompletno porodično pravo.\nTakav zakonski spomenik u to vreme nije imao nijedan od danas civilizovanih evropskih naroda, izuzev zakonskog spomenika iz 1215. godine, zvanog ’Magna karta’, napisanog na latinskom jeziku i to na jednom podužem svitku pergamenta.“\nNa slici je detalj freske iz Kraljeve crkve (XIV vek), manastir Studenica, na kojoj je prikazan Sveti Sava


Ministarstvo zdravlja Srbije: Crnogorci ne dolaze kod nas da se vakcinišu – Borba\nMinistarstvo zdravlja Srbije demantovalo je informaciju da su se pojedini crnogorski građani vakcinisali na beogradskom Institutu Torlak i da su tu uslugu platili 70 eura, javlja Nova.rs.\n“Apsulutno netačno”, kratka je poruka koju je taj portal dobio od savjetnika za medije ministra zdravlja Zlatibora Lončara na pitanje da li je istina da strani državljani mogu na Institutu Torlak da se vakcinišu protiv koronavirusa.\nKako piše ovaj portal, istovremeno su kontaktirali i Institut “Torlak”, koji nije odgovorio na upit Nova.rs da prokomentariše informacije o mogućnosti da se u toj ustanovi vakcinišu strani državljani i pod kojim uslovima.\nNova.rs podsjeća da su podgoričke “Vijesti” objavile danas da su se pojedini građani Crne Gore već vakcinisali protiv koronavirusa u Srbiji i da komercijalna cijena prve od dvije doze kineske vakcine “Sinofarm” crnogorske državljane koštala oko 70 eura. Prema njihovim informacijama, vakcine su kupovali imućniji građani Crne Gore, koji su to i potvrdili portalu, pod uslovom da ostanu anonimni.


Ovogodišnji dobitnik prestižne nagrade biznis partner, maloprodajna kompanija “Moj kiosk” nalazi se u okviru Kompanije Centro Štampa Holding, nastale fuzionisanjem nekadašnje Future plus i Štampa sistema. Ta kompaija danas zapošljava 3.500 ljudi što je svrstava u prvih pet privatnih preduzeća po broju zaposlenih i u jednu od najvećih kompanija u Srbiji.\nZa nepune tri godine i uz velike investicije, mnogo truda, rada i napora postignut je ogroman uspeh i spašene su dve kompanije Štampa sistem i Futura plus koje su bile na rubu propasti. Futura plus je prva kompanija u Srbiji koja je izašla iz stečaja. U tom periodu sačuvana su radna mesta i obezbeđena je izvesnost za radnike i njihove porodice, više od 2.500 hiljade poslovnih partnera dobilo je pouzdanog i stabilnog partnera. Do sada je u ovu kompaniju investirano preko 30 miliona evra, naročito u novi informacioni sistem, sopstvenu logistiku, distributivnu i veleprodajnu kompaniju, nove segmente poslovanja, a unapređeni su i procesi i upravljanje i uvedeni novi proizvodi i usluge.\nBrend “Moj kiosk” predstavlja novi početak poslovanja kompanije i predstavlja spoj tradicije duge više od 60 godina i savremenog i inovativnog pristupa poslovanju i predstavlja pečat novog kvaliteta. Moderni kiosci koji su postali svojevrsni ukras ulica većih srpskih gradova, postavili su nove svetske standarde i rezultat su ogromnog iskustva, posvećenosti, neverovatnog entuzijazma i timskog rada stručnjaka koji su gotovo godinu dana radili na ovom projektu. Novi izgled prodajnih objekata “Moj kiosk” podrazumeva unapređenu funkcionalnost objekata, veću dostupnost širokog asortimana proizvoda na malom prostoru.\nVizija kompanije je da novi model kioska bude funkcionalno, ali i prijatno i zanimljivo mesto za kupovinu gde će potrošači koji žive ili rade u blizini moći da započnu svoj dan ili da naprave kratak predah uz ljubazno osoblje i prijateljsku komunikaciju.\nCentro štampa holding “Moj kiosk” je postavio kompaniju na put uspešnih savremenih poslovnih sistema sa evropski koncipiranim načinom distribucije štampe, cigareta, elektronskih dopuna i ostalih proizvoda i usluga. Sa druge strane ovo znači izvesnost i priliku da se kompanija stabilizuje i pozicionira kao dugoročno pouzdan partner što istovremeno otvara i mogućnost njenog razvoja i prosperiteta.\nKompanija Centro Štampa Holding je svojim poslovanjem kontinuirano daje nemerljiv doprinos uređivanju tržišta akcizne robe i štampanih medija što se direktno odražava na smanjenje sive ekonomije, crnog tržišta i ubiranje poreza od delatnosti u ovoj specifičnoj oblasti poslovanja. Za samo dve godine, kompanija je uspela da svede gubitke iz tekućeg poslovanja sa 13 miliona evra u 2011. godini na šest miliona evra u 2012. godini, dok je 2013. godina zаvršena pozitivnim poslovnim rezultatom. U prethodnoj godini kompanija je državi platila gotovo 12 miliona evra poreza.


Izvor: Radio 021, 07.Jun.2020, 18:35\nProtesti zbog smrti Džordža Flojda u SAD traju skoro dve nedelje, masovna okupljanja su se proširila Evropom, a poslednjih dana na društvenim mrežama postala je popularna mapa Evrope u kojoj su države svrstane prema stepenu rasne netrpeljivosti.\nNa osnovu istraživanja koje je rađeno tokom 13 godina, od 2002. do 2015. godine, tim sa Univerziteta Harvard izradio je mapu zemalja Evrope sa najmanjim stepenom implicitnih rasnih predrasuda. Prema ovoj mapi, u Srbiji ih ima najmanje, >> Pročitaj celu vest na sajtu Radio 021 << piše N1.\nMapa je urađena na osnovu testa "Project Implicit", kratkog interaktivnog kviza u kojem učesnici uparuju reči i slike. Test na srpskom možete uraditi OVDE.\nJedna od komponenti testa uključuje povezivanje pozitivnih s crnim licima i negativnih s belim licima. Ovo koristi "implicitni test povezivanja" i terminologiju kao što je "dobar", "loš" i "zao".\nRezultati istraživanja kreću se od 0,298 za učesnike iz Srbije do 0,557 za one iz Češke, što na ovakvoj mapi Evrope govori da naša zemlja ima najmanji indeks rasizma na Starom kontitnentu.\nUz Srbiju, nizak nivo netolerancije prema drugim rasama ima i većina zemalja bivše Jugoslavije, pa su tako odmah iza naše zemlje Crna Gora, Slovenija, Bosna i Hercegovina i Hrvatska.\nZelenom bojom prebojene, odnosno zemlje koje takođe imaju nizak stepen netrpeljivosti u Evropi su Velika Britanija, Austrija i Norveška. Ostatak zemalja na Starom kontinentu je obojen žutom ili crvenom bojom.\nNezavisne Novine: Srbi na protestima u SAD protiv rasizma: "Kosovo je Srbija"\nB92: Srbi razvili transparente na protestu protiv rasizma u Čikagu; "Klintone..." FOTO\nBlic: "KOSOVO JE SRBIJA" U proteste u Čikagu se uključili i Srbi koji su imali i PORUKU ZA KLINTONA (FOTO)\nBlic: SRBI NAJTOLERANTNIJI U EVROPI Studija Harvarda pokazala da u našoj zemlji ima najmanje rasizma, DA LI SE SLAŽETE?


Srbiji nedostaje 15.000 IT stručnjaka - PKS-RPK Novi Sad\nU Srbiji se godišnje iškoluje oko 1.000 informaciono-tehnoloških stručnjaka, a zemlji u ovom momentu nedostaje oko 15.000 takvih kadrova, rečeno je nedavno na okruglom stolu „IT kadrovi – potencijal ili prepreka za razvoj”.\nGlavni i odgovorni urednik portala „eKapija”, organizatora okruglog stola, Tatjana Ostojić rekla je i da je izvoz Srbije u toj oblasti u prošloj godini dostigao oko 670 miliona evra.\nPomoćnik ministra trgovine, turizma i telekomunikacija Sava Savić rekao je da rešavanje nedostatka IT kadrova nije samo izazov sa kojima se Srbija suočava, već i reigoin.\n„EU ima potrebu da u narednih pet godina angažuje preko milion tih stručnjaka, procene su da će posle 2020, ako nastavimo ovim tempom, nedostajati oko 900.000 IT stručnjaka”, rekao je Savić, dodajući da će u budućnosti 90 odsto poslova na tržištu rada zahtevati te veštine kako bi radnici bili konkurentni.\nKako je rekao, 2013. godine je 242.000 studenata upisalo fakultete, od tog broja je 11 odsto upisalo tehničke, računarske, matematičarske smerove, a iste te godine više od 5.000 je završilo neki od tih fakulteta.\n„Deficit IT stručnjaka u Srbije je i stvari deficit IT stručnjaka u jednom digitalnom svetu”, rekao je Savić, dodajući da Srbija izvozi oko 700 miliona evra softvera, a u tu cifru ulaze i infromatičke usluge koje naše IT kompanije pružaju širom sveta.\nPomoćnica ministra prosvete za srednje obrazovanje i obrazovanje odraslih Snežana Marković rekla je da su deca danas digitalno spremna, ali ne i digitalno kompetentna, zbog čega bi trebalo da se uvedu neke promene u sistem obrazovanja, na primer uvođenje informatike i računarstva kao obaveznog predmeta.\n„Algoritamski način razmišljanja mora da počne da se razvija ranije”, rekla je Marković, koja je navela i da je istraživanje koje je prošle jeseni rađeno među učenicima osmih razreda pokazalo da 60 odsto njih nije tačno odgovorilo na pitanja iz predmeta informatika i računarstvo i da 50 odsto njih nikada nije upotrebilo računar za učenje.\nIstovremeno, istraživanje je pokazalo da učenici u tom uzrastu za kompjuterom provode pet sati radnim danima, a sedam sati vikednom. Marković kaže da je novi, savremeni program bio na dnevnom redu Nacionalnog prosvetnog saveta 7. juna, da je bilo dosta otpora iz reda nastavnika, te da će on biti prva tačka sednice, zakazane za danas, 27. juna.\nKaže da će rešenja koja predviđa, ako se izglasaju, moći da se primene već od 1. septembra i početka nove školske godine.


Još deset dana za prijave na inovativne master programe Univerziteta u Sarajevu – STUDOMAT.ba\nJoš deset dana za prijave na inovativne master programe Univerziteta u Sarajevu\nCentar za interdisciplinarne studije Univerziteta u Sarajevu, slijedeći savremene metode obrazovanja i trendove na tržištu rada, i ove godine realizirat će inovativne master programe koje će voditi etablirani akademski stručnjaci i profesionalci.\nU posebnom fokusu su specijalistički program Nutricionizam i master program Evropske studije dok će svoju već 19. generaciju studenata i studentica imati i studijski program Demokratija i ljudska prava u jugoistočnoj Evropi (ERMA) koji se implementira zajedno sa Univerzitetom u Bolonji. Konkurs za sve studijske programe otvoren je do 27. septembra ove godine, a više informacija o svim programima dostupno je na www.cis.unsa.ba.\n– Iz godine i godinu našim polaznicima nudimo moderan i aktuelan pristup obrazovanju i specijalizacije u oblastima koje su tražene na tržištu rada. Kurikulumi i predavači nude kombinaciju teorije i prakse, a svi programi su interdisciplinarnarnog karaktera, te slijedeći trendove u visokom obrazovanju, prevazilaze okvire jedne naučne discipline, istakla je direktorica centra, prof. dr. Melika Husić-Mehmedović te dodala da studje izvode najbolji stručnjaci iz svoje oblasti u BiH i u regionu.\nProgram Evropske studije na inovativan i moderan način obrazuje kadrove koji će biti okosnica procesa integracija u jedinstveni evropski prostor. S obzirom da je riječ o deficitarnom kadru za kojim postoji sve veća potreba, ovaj studij nudi mogućnost napretka u karijeri u svim državnim organima, poslovnom okruženju, nevladinom sektoru, medijima, obrazovanju i međunarodnim organizacijama. Specijalistički studij Nutricionizam prvi je interdisciplinarni studij iz ove oblasti u Bosni i Hercegovini. Studij je nastao kao odgovor na potrebe društva za školovanjem stručnjaka koji su sve potrebniji i u Bosni i Hercegovini, a interes za ovaj kadar iskazuje prehrambena industrija, HoReCa sektor, sportski klubovi te zdravstveni sektor.\nMaster studije na CIS UNSA do sada je završilo više od 1000 magistranata i magistrantica koji su svoje zaposlenje našli u raznim sektorima gdje svakodnevno kroz svoje poslove doprinose napretku cjelokupnog bh. društva. Centar je usmjeren ka interdisciplinarnom obrazovanju nove generacije stručnjaka/inja iz Bosne i Hercegovine kao i iz zemalja regije jugoistočne Evrope. Kao takav, CIS okuplja više od stotinu uvaženih domaćih i stranih eksperata/tica koji/e zajednički rade na projektima razvoja iz svih naučnih oblasti.\nCIS UNSA, unsa


Nemiri u Kolumbiji: Dvostruki stisak pandemije i siromaštva (video) – Zavera\nZTP 24. maja 2021.\t0 Komentara\nUlice Kalija, trećeg po veličini kolumbijskog grada, danas izgledaju postapokaliptično. Tragovi protesta koji su zahvatili zemlju u poslednje tri nedelje vidljivi su svuda. Nekoliko autobuskih stanica je potpuno izgorelo, a mnoge benzinske pumpe su napuštene. Atmosferu ispunjava zadah smeća i kanalizacije.\nNa istoku grada demonstranti su zauzeli Porto Relenu, važnu saobraćajnicu, i preimenovali je u „Puerto Resistencia“ (Luka otpora). Okruženi lomačama i ukradenim automobilima, dok rep muzika trešti u pozadini, pobunjenici pale sveće za poginule u sukobima sa policijom. „Ovde smo jer smo umorni od korupcije, umorni od borbe, umorni od siromaštva,“ kaže Blanka Kortes, majka dvoje dece.\nKali je najteže pogođen protestima koji su započeli 28. aprila, nakon što je predsednik Ivan Duke predložio novu poresku reformu. Iako je 2. maja zakon povučen, a ministar finansija Alberto Karaskvile podneo ostavku, narod je i dalje na ulicama. Većina protesta je mirno, ali je nekoliko prešlo u nasilje, verovatno uz učešće kriminalnih grupa. Prema podacima Human Rights Watch-a, najmanje 16 građana je nastradalo, a 740 je ranjeno; povređeno je i oko 850 policajaca. Prepreke na putevima koje su demonstranti postavili širom zemlje dovele su do nestašice hrane, lekova i vakcina u vreme kada Kolumbija prolazi kroz treći talas covida-19.\nPrimarni razlog protesta je ekonomski. Uprkos solidnom rastu od ranih 2000-ih, socijalna nejednakost je i dalje visoka. Pri trenutnoj stopi rasta, trebalo bi da prođe 11 generacija da bi potomci siromašnih Kolumbijaca dostigli prosečnu platu, procenjuje OECD. Aktuelni protesti su nastavak demonstracija iz 2019., kada su hiljade izašle na ulice zahtevajući bolje plate i više novca za visoko obrazovanje. Pandemija, uz jedan od najdužih karantina igde, produbila je ove probleme. Prošle godine privreda je imala pad od 6%, dok se budžetski deficit utrostručio. Oko 2,8 miliona stanovnika palo je u ekstremno siromaštvo (zarađujući manje od 38 dolara mesečno).\nNezadovoljstvo predsednikom Dukeom, čiji je rejting uoči nemira bio 33%, takođe je izvelo ljude na ulice. Predsednik nije održao predizborno obećanje da će Kolumbiju učiniti bezbednom. Birači su mu pružili neočekivanu podršku na izborima 2018., delimično i zato što je njegova stranka, Demokratski centar, slovila za „faktor stabilnosti“. Međutim, Duke je po stupanju na dužnost napao mirovni sporazum koji je njegov prethodnik Huan Manuel Santos sklopio sa FARC-om, marksističkom gerilskom grupom, 2016. godine.\nOd tada su ojačale manje oružane grupe, uglavnom frakcije FARC-a i desničarske paravojne jedinice. U saradnji sa meksičkim bandama, oni snabdevaju oko 70% svetskog tržišta kokaina. Kolumbija danas proizvodi više droge nego na vrhuncu moći Pabla Eskobara, kaže Alehandro Eder, političar koji je učestvovao u mirovnim pregovorima. Vrlo je moguće da su eskalaciju nasilja u Kaliju, gde deluje oko 180 bandi, podstakli kriminalci iz svojih interesa.\nŠire gledano, Duke nije uspeo da Kolumbijcima, posebno mladima, ponudi novi „sistem vrednosti“, tvrdi Andres Mehia, politički analitičar. Nakon što je FARC zvanično ugašen, mladi su ostali naklonjeni levim politikama. Životni standard im je dugoročno ugrožen. Čak i pre pandemijskog udara, 28% građana uzrasta 20-24 nije bilo zaposleno, niti je studiralo ili pohađalo školu. Stoga nije iznenađenje što su demonstranti uglavnom mladi, niti što je naglo porasla podrška Gustavu Petru, levičarskom rivalu predsednika Dukea. Petro sada ima podršku 38% građana, i biće kandidat na predsedničkim izborima sledeće godine.\nPredlog poreske reforme trebalo je da neka od ovih pitanja reši većim oporezivanjem bogatih, ali mnogi su to smatrali nedovoljnim. Sada demonstranti imaju spisak od preko 100 zahteva. Između ostalog, traže da vlada obustavi uništavanje zasada koke, kako ručno, tako i prskanjem iz vazduha. Takođe traže uvođenje programa osnovnog dohotka za 20 miliona ljudi, što bi državu koštalo 6% BDP-a. Građani Kalija su besni na gradonačelnika Horhea Ivana Ospinu, jer je javna sredstva spiskao na virutelni sajam salse. Prema agenciji koja nadzire javnu potrošnju, oko 40% novca je nerazumno potrošeno ili bačeno.\nDuke je pokušao da pregovara sa mirnim demonstrantima, kao što je učinio u novembru 2019. „Najvažnije je da ovu situaciju pretvorimo u novu šansu,“ rekao je za The Economist, dodajući da mu je prioritet „rešavanje potreba mladih“. U obraćanju od 11. maja, najavio je da će 50 odsto najsiromašnijih studenata dobiti besplatno obrazovanje, počevši od druge polovine 2021. Vlada će uskoro pokrenuti program subvencionisanja radnih mesta, pokrivajući 25 odsto zarade za oko 500.000 građana starosti 18-28, u narednih godinu dana.\nIpak, sastanci sa različitim pokretima, uključujući i savez sindikata, nisu ubedili građane da napuste ulice. Problem je što Duke zapravo nema odakle da finansira najavljene mere, koji su se već nalazile u njegovom predlogu zakona. Ugledna agencija Standard & Poor’s je 20. maja snizila kreditni rejting Kolumbije, čime je okončana decenija velikih investicija. Ovo će naglo povećati troškove zaduživanja i otežati prikupljanje novca koji demonstranti očekuju.\nNi političke prilike ne idu Dukeu na ruku. Mandat mu ističe u avgustu 2022., a njegova stranka već sada nema većinu u Kongresu. Video snimci policijskog nasilja srozali su ugled Kolumbije u inostranstvu. Ministarka spoljnih poslova Klaudija Blum je 13. maja podnela ostavku nakon kritika UN-a, Sjedinjenih Država i drugih stranih vlada zbog brutalnog gušenja protesta.\nU Čileu su protesti iz 2019. prestali nakon obećanja vlade da će se glasati o novom ustavu. S druge strane, nijedna pojedinačna mera ne može ugasiti proteste Kolumbijaca, kaže Francisko Miranda, politički analitičar. Zahtevi su previše raznorodni. U međuvremenu, Gustavo Petro pokušava da balansira između podrške protestima i osude blokada puteva. Ako u tome bude uspešan, ima šanse da postane prvi levičarski predsednik Kolumbije.\nTagovi:pandemija, protesti, policija, porez, siromaštvo, Kolumbija, predsednik, zakon, nasilje, reforma, kokain, nemiri\nGoViral: Igrica pomaže čitaocima da prepoznaju lažne vesti


6. mart 2018. Potpredsednici Narodne skupštine Veroljub Arsić i Gordana Čomić sa zamenicom državnog sekretara Ministarstva spoljnih poslova Švajcarske Konfederacije Kristinom Marti Lang\nProjekat „Jačanje nadzorne funkcije i javnosti u Narodnoj skupštini“ daju dobre rezultate, smatraju potpredsednici Arsić i Čomić\nPotpredsednici Narodne skupštine Veroljub Arsić i Gordana Čomić sastali su se u Domu Narodne skupštine sa zamenicom državnog sekretara Ministarstva spoljnih poslova Švajcarske Konfederacije Kristinom Marti Lang, i tom prilikom razgovarali o drugoj fazi projekta „Jačanje nadzorne funkcije i javnosti u Narodnoj skupštini“.\nPotpredsednik Arsić istakao je značaj rezultata projekta i izrazio zadovoljstvo činjenicom da je bio jedan od njegovih potpisnika. Projekat, koji je realizovan uz podršku Programa UN za razvoj (UNDP) i Švajcarske agencije za razvoj i saradnju (SDC), rezultirao je nizom sednica van sedišta Narodne skupštine i pokretanjem Portala za nadzor nad javnim finansijama. Arsić je naglasio da je kroz projekat „Jačanje nadzorne funkcije i javnosti u Narodnoj skupštini“, parlament napravio korake po kojima je postao prvi u regionu i prepoznat u svetu. Takođe, kako naglašava Arsić, Srbija je jedna od retkih zemalja koja pored Portala za nadzor nad javnim finansijama, ima i Parlamentarnu budžetsku kancelariju. On je izrazio nadu da će saradnja sa UNDP i SDC kroz budućnost dodatno napredovati i rasti.\nPotpredsednica Gordana Čomić, kao najznačajniji aspekt projekta, istakla je mogućnost da se građani dodatno upoznaju sa radom parlamenta i narodnih poslanika. Ona je istakla značaj sednica van sedišta Narodne skupštine, koje omogućavaju narodnim poslanicima da obiđu manja mesta i gradove u Srbiji i razgovaraju sa građanima. Čomić je govorila o rezultatima koje su tokom rada postigli Ženska parlamentarne mreže, GOPAK ,Fokus grupe za razvoj mehanizama kontrole procesa implementacije Ciljeva održivog razvoja Narodne skupštine i pomenula Nedelju parlamentarizma, koju Narodna skupština organizuje tri godine za redom.\nZamenica državnog sekretara Ministarstva spoljnih poslova Švajcarske Konfederacije Kristina Marti Lang, izrazila je zadovoljstvo zbog pozitivnih efekata i rezultata projekta i izrazila nadu da će dosadašnja uspešna saradnja biti nastavljena u istom pravcu. Tokom razgovora naglašeno je da bi uvođenje Portala za nadzor nad javnim finansijama u punom kapacitetu, Narodnu skupštinu svrstalo u malu grupu nacionalnih parlamenata koji na sličan način vrše nadzor nad trošenjem javnih finansija.